text:
IsiXhosa
IsiXhosa lolunye lweelwimi zaseMzantsi Afrika ezingundoqo nezaziwayo. Sithethwa ngabantu abaqikelela kwi-7.6 sezigidi okanye i-18% lwabemi baseMzantsi Afrika luphela, ngakumbi kwiphondo leMpuma Koloni neleNtshona Koloni eMzantsi Afrika. Kwimbali yakwaXhosa sinamaqhawe ngamaqhawe kwimiba emininzi. Sinabo ababhali besiXhosa abathi baqaqamba ekunikeni imbali eyiyo ngoXhosa beyinika ngesiXhosa. Zininzi ke iingongoma abanyathela phezu kwazo aba babhali.
Njengazo zonke iilwimi zesiNtu, isiXhosa lulwimi oluhambisana kakhulu nezandi ezenziwa ngamagama. Oko kukuthi amagama abhalwa ngokufanayo nqwa angabizwa ngeendlela ezingafaniyo (ukuwa nokunyuka kwentsholo eyenziwayo xa kubizwa lo magama); namagama abhalwa ngokufanayo angaba neentsingiselo ezingafaniyo. Ngamanye amazwi isiXhosa sisebenzisa amaqabane kunye nezakhi ngokohlobo oluthile olwenza intsingiselo nemvakalo yamagama afanayo nqwa ingafani. Okona kubalulekileyo nangakumbi kulwimi lwesiXhosa kukuba lusebenzisa iziqhakancu, u-x, u-c, no-q.
Udumo lwesiXhosa lubonakala kumhobe wesizwe saseMzantsi Afrika, UNkosi sikelela iAfrika, owabhalwa nguEnoch Sontonga nowaye ngumXhosa ngokokuzalwa. Kwalona igama lolwimi lunesandi u-x. UMama uMiriam Makeba owayeyimvumi yaseMzantsi Afrika, walusasaza udumo lwengoma ethi "Igqirha lendlela" ebhalwe ngesiXhosa. Loo ngoma idume ngokuba nezandi/neziqhakancu u-q, u-gq no-ngq.
Lona ke ulwimi lubhala ngesiLatini, lunefonetiki nolwimi ulufundiswayo ezikolweni, koonokholeji nasezidyunivesithi.
Ulwimi lwesiXhosa kukuphela kolwimi lwesintu olufundiswa esikolweni eMpuma Koloni. Umzekelo: nangona amaMpondo ethetha isiMpondo, amaBhaca ethetha isiBhaca ngokuthi ayatshefula, nabanye abantu bethatha iilwimi zabo, kodwa xa kusiyiwa esikolweni, lunye ulwimi lwemveli olutitshwa ezikolweni, sisiXhosa. Zohluka-hlukene iintlanga zaseMpuma-Koloni. Kukho amaMpondo (utata uOliver Tambo uliMpondo, Kukho abaThembu (utata uMandela ungumThembu), amaBhaca, amaMpondomise, amaMfengu, amaRharhabe, amaGcaleka, amaNgqunukhwebe kunye nezinye izihlakani. Loo nto eye yadala ukubakho kwesiXhosa seengingqi.
UNontando Jabavu,
Umbhali nentatheli uHelen Nontando (Noni) Jabavu wazalelwa kusapho lwezifundiswa eMpuma Koloni ngama-1919. Wathi akubaneminyaka elishumi elinesithathu, wafunda eNgilandi, waqhubekeka ehlala phaya iminyaka emininzi. Waba ngomnye wababhali neentatheli zase-Afrika ezingamanina.
Ngama-1955 uNoni Jabavu wabuyela eMzantsi Afrika wahlala iinyanga ezintathu. Watyelela uyise uNjingalwazi D.D.T. Jabavu waseForthare, nezizalwane eMpuma Koloni naseGoli. i’The Ochre People’ eyapapashwa okokuqala ngama-1963 yingxelo ecacileyo yohambo lwakhe nequlathe iinkumbulo ezicace gca neziqondakalayo zelizwe awayelithanda nabantu awadibana nabo.
“Ilizwi lombhali” kuDrawn in Colour nalo lingabangumdla:
“Ndingowamazwe amabini endinyaniseke kuwo: UMzantsi Afrika apho ndazalelwa khona neNgilandi apho ndafunda khona. Ndithe xa ndifumana intambo evela kutata, ndabhabha ndabuyela eMzantsi Afrika ukuze ndibephakathi kwaBantu bakuthi, ndishiya umyeni wam onguMngesi emva eLondon. Ekupheleni kwala nyaka, mna naye saya kuhlala eMpuma Afrika, ukusondelela udade ekukuphela kwakhe owayetshatele apho. Apha ndibalise nto ngemvelaphi neemeko endisuka kuzo. Le yingxelo yam ngamava neendlela zokubona izinto zomahluko phakathi kweMpuma noMzantsi Afrika ekungeniseni kwazo intlalo yaseNtshona.
UJabavu wasweleka nge-19 kweyeSilimela ngama-2008 eneminyaka engama-88. Lo mqolo ulandelayo obhalwe yimbongi uMakhosazana Xaba yimbeko efanelekileyo enokunikwa ngenxa yesakhono sakhe sokubhala nobuntatheli.
Isigqibo sam sokubhala ibali ngobomi bukaNoni Jabavu siqhutywe kukufuna ukwazi nokucaphuka okungazenzisiyo ngenxa yento ebibonakala kum njengokungaqatshelwa kwendima yakhe yokuqala njengombhali nentatheli. Ubani kufuneka afunde nje iincwadi zakhe ezimbini (uDrawn in Colour noThe Ochre People) ukuze abone ukuba wayenesiphiwo kangakanani njengombhali weziganeko zobomi. Iikholamu zomhleli zakhe zobuntathetheli zibonakalisa isimbo sokuchaza esakha umfanekiso-ngqonweni ebekufanele ukuba besingaqhelekanga ngexesha lakhe. Ngelixa bendinodliwano-ndlebe noWally Serote owayehlala eBotswana mgokuya uNoni wayehlala khona naye, ndifunde nto eqinisekise iingcinga zam zokuqala ngaye.
“Wayesithi thina madoda asikwazi ukunxulumana naye (uNoni). Wayelinina elaliphila ngaphaya kwamaxesha ethu.” Le nto ithetha lukhulu nangakumbi kuba uSerote yingcali yoncwadi nezenkcubeko yena kuqala.
UTiyo Soga
Umhlahlindlela wengqondi yeAfrika uTiyo Soga wazalelwa kwiphondo leMpuma Koloni ngonyaka we-1829. Unina yayinguNosuthu, uyise, uJotello Soga wayengumcebisi omkhulu weNkosi eyongameleyo yamaXhosa, iNkosi uNgqika.
USoga wahamba isikolo seemishinari apho uphawu lwakhe lobulunga lwaqatshelwa yimishinari, uWilliam Chalmers owamlungiselela ukuba abhale uviwo lokungena eTyhume kwisikolo sabafundisi ngonyaka we-1844.
Usoga kuviwo, wakhwankqiswa yingxaki yokuthabatha elula ebhodini. Nangona kunjalo, uChalmers waqinisekisa intloko yaseTyhume, uWilliam Govan amkele uSoga owathi ekuhambeni kwexesha wazibonakalisa, engomnye wabo bathathu babephumelele emagqabini phantse kuzo zonke izifundo zakhe.
Ngonyaka we-1846, “iMfazwe yeZembe” yehla ngakumda kwiphondo leMpuma Koloni, uSoga wazikhusela kunye nonina eFort Armstrong, waqhubeka nokufunda ebusuku ngomlilo. UWilliam Govon wagqiba kwelokubuyela eScotland kwaye wathathela uSoga kuye ukuqhubela phambili amathuba akhe.
USoga ekuthiwa waguqukela ngokugqibeleleyo kwinkolo yobuKrestu eseyinkwenkwana ngenxa yamava okholo awawafumana kwisikolo secawa, waye waphehlelelwa eScotland ngonyaka we-1848.Wabuyela kwiphondo leMpuma Koloni, ukusukela ngonyaka we-1849 wasebenza njengotitshala ngenkolo yobuKrisru nomvangeli phambi kokuba abuyele eScotland ayokufunda izifundo zobuThixo. USoga wathweswa isidanga kwizifundo zobuThixo kwiYunivesithi iGlascow enama-27 eminyaka, wabekwa njengomfundisi webandla i-United Presbyterian Church ngonyaka we-1856, umAfrika wokuqala ukuphumelela oku.
Ngonyaka we-1857, watshata nentokazi yaseScotland,uJanet Burniside. Babenabantwana abasixhenxe. Phambi kokuba abhubhe ngonyaka we-1871, wayalela abantwana bakhe,abanye ewayefuna bafumane imfundo eScotland, ingazange yabenzela ntloni into yokuba uyise wabo wayengum-Afrika. “Yiyo nayiphi na intwana elunge necwenge njengaleyo yehla kwimithambo yabazalwane bam abanyanisekileyo”, wabhala.
Wabiza abantwana bakhe ukonwabela inkumbulo ngomama wabo “njengonobulungisa, inkathalo noqoqosho, intokazi engumKrestu”. “Nakuhlala ninombulelo nokunxulumana kwenu nolumanyano nohlanga olumhlophe”, wabayalela. USoga wabonisa nokuqondana ngokobuzwe ngokubhekiselele kulwabelwano lohambo lwawo onke ama-Afrika, kuquka ukuthi saa kwamakholwa. Kuhambo lwakhe lokubuyela eMzantsi Afrika ngonyaka we-1857, wabhala into ngoku eyaziwa njengephephandaba lokuqala ukuveliswa ngumntu omnyama woMzantsi Afrika.
USoga wabhala iintsomi, amaqhalo, amavo, umlibo weenkosi nembali kwaye ekuthanda ukuqamba amaculo ecawa. Wasebenza ngokungadinwa, efundisa, eshumayela, ebhala- de impilo yakhe yaxhwaleka wosulelwa nasisifo sephepha ngonyaka we-1866.
Nangona kunjalo, waqhubeka wasebenza kuguqulo lwendumasiso lwenoveli yodidi engumzekeliso kaJohn Bunyan, Uhambo lomhambi,walenza ibali lahambelana namava amaXhosa kwaye walenza lwaba lolona ncwadi lubalulekileyo nolunempembelelo kwinkulungwane ye-19 kuMzantis Afrika emva kweBhayibhile. Emva kweminyaka emini, wonyulwa kwibhodi ukuhlaziya uguqulo lweBhayibhile yesiXhosa apho wabanegalelo elikhulu. Nangona, uSoga zange aphile ukuze abone ukupapashwa kwayo. Wasweleka ngenxa yesifo sephepha eThuthurha ngaseGcuwa ngonyaka we-1871 eneminyaka engama-42.
UNtsikana
UNtsikana wasungula umbutho wokuqala wamakrestu angam’Afrika pha ngeminyaka ye-1815. Wayekwangumbali wokuqala ngesixhosa obalaseleyo wamaculo ecawa, kwaye iculo lakhe elibalaseleyo liyavela kwiincwadi ezininzi zamaculo ecawa zalemihla. UNtsikane lo wazalwa pha ngeminyaka ye-1780 kwiziswe sikaNgqika owayongamele amaRharhabe, wabaliphakathi ngokomnombo. Wayekhona xeshikweni iwhite settlement ye Eastern Frontier isanda kwaye kukho ungquzulwano phakathi kwamaXhosa nalamasetilane matsha. Utata kaNtsikane, uGaba wayenesithembu njengenkoliso yamaXhosa phambi kokuba aguqulwe (Bokwe 1914,4). Umama wakhe uNonabe wayengumfazi wesibini. Umfazi wokuqala wayenesikhwele waza wathyola uNonabe ngobugqwirha, uNonabe wanyanzeleka ukuba abaleke asindise ubomi bakhe. Emveni kwenyanga ezimbalwa uNtsikana wazalwa. Utata kaNtsikana waya kumlanda xa wayeneminyaka elishuni elinesibini. Njengoko uGaba wayezele intombi kumfazi wokuqala, uNoyiki wamamkela njengonyana wakhe. UNtsikane ukhule esolusa umhlambi katata wakhe kwaye efunda nokuzingela. Xeshikweni elulutsha, uVan Der Kemp weLondon missionary society waza kulenginqgi ihlala uNtsikana. Ukusuka ngowe-1799 ukuya kowe-1801 lemissionary yazama ukushumayeza kodwa impumelelo yayo yabancinci. UNtsikane waqala ukuwuva kuye lomyalezo wobuKrestu. UVan Der Kemp wawushiya umhlaba kaNgqika waya kuhlala eGraaff-Reinet. Imfazwe yalandela kwi-eastern frontier phakathi kweenkosi eziitshatsheleyo zakwaRharhabe, uNgqika noNdlambe. Le mfazwe yaphela kwidabi lase-Amalinda apho uNgqika wohlulwa khona. Amajoni kaNdlambe ahlasele iGrahamstown ngowe1819 (kwi frontier war yesihlanu) kwaye umda wamiliselwa phakathi komlambo iKeiskamma ne Fish river. Zange kwafika missionary kwingingqi kaNtsikane de yabangowe-1816. Yayingumfundisi uJoseph Williams, owavula imissionary station ecaleni komlambo iKat.
Emveni kobukhwetha nokungena ebudodeni, uNtsikana wathwalelwa abafazi ababini. uNontsonta owabangumama kaKobe, uNomamto owabangumama kaDukwana nabaninawa bakhe ababini. Ekuswelekeni kukatata wakhe, uNtsikana wafumana ilifa. Ngelixesha uNtsikane wayeneembono. Wayenenkunzi yenkomo awayeyithanda Kunene, yayilubhelu inamacokoza amhlobhe ineempondo ezinkulu igama layo inguHulushe. Ngenye intsasa wavukela ebuhlanti waya waphawula imitha yelanga ekhanya ukodlula eminye ikhanya kwicala lale nkunzi. Wakhangela imvelaphi yalemitha. Xa ebuza uKobe owayemi ecaleni kwakhe ukuba usibonile na esi sehlo, ukobe waphendula ngelithi hayi andibonanga nto. UNtsikana wamangaliswa sesisehlo. Kwenzeka omnye ummangaliso kwangaloomini emtshatweni. UNtsikana waya waguduka nosapho lwakhe, kwalapha endleleni waya wavasa imbola yakhe. Akekho owayekuqonda okwenzekileyo kuye. Ekuhambeni kweentsuku waqala wandumzela iculo elaphela iliculo lakhe lecawa. Waxelela abantu ukuba kumele bathandaze, waqala ngoko ukubamba inkonzo rhoqo. Wathi mabangalimameli ela xhwele uNxele. Oku yaba sisiqalo sebandla lakhe. UNtsikane akazange ahlale eMission kodwa wayemndwendwela umfundisi uWilliams, nasekuswelekeni kuka Williams waqhubekeka endwendwela umfundisi uBrownlee. Phambi kokuba asweleke ngonyaka we-1821 wayecinga nzulu ngokuyokuhlala kwimissioni iChumie (Hodgson 1981,6). UNtsikana wabhala amaculo ecawa amane, elona laziwayo leli lakhe. Onke asafumaneka kwiincwadi zale mihla zamaculo ecawa.
Albertina Nontsikelelo Sisulu
UNkosikazi Nontsikelelo Albertina Sisulu wayengomnye wabantu abafaka isandla ekulweni ingcinezelo, nokwangumhlolokazi wegqala lomzabalazo uMnumzana uWalter Sisulu. Umzabalazo weli loMzantsi Afrika udale iinkokheli ezibo0nakalise ukukhalipha nokuzimisela okubalaseleyo ekujongneni nenkohlakalo yentshutshiso.
U- Albertina Sisulu ube phambili kumzabalazo phantse isiqingatha sonke senkulungwane esilwa inkohlakalo nentshutshiso yenqala, eyeyibangelwa lulawulo ngokobuhlanga. Akabanga ngumzekelo ophilayo nje kumoya wentshukumo yenkululeko, kodwa kwindima ebalulekileyo edlalwa ngabafazi kuwo.
U- Albertina wabangomye woomama ababekhokele amawaka amanina awayesingisele kwiZakhiwo Zomanyano ePitoli, ngexesha le-Women’s March eyindumasi. UAlbertina wazalelwa Phesha-KweNciba ngomnyaka wama-1918. Kwimpilo kamama wakhe eyayingentle, uAlbertina owayeneminyaka elishumi elinanye wayalelwa nguyise owayesele elele kwikhuko lakhe lokufa ukuba aze ajonge abanakwabo kunye noodade bakhe.
U- Albertina wayenezicwangciso zokuba nguNongendi, kodwa endaweni yoko waphela egqiba ekubeni abe ngumongikazi ukuze ukubhatala izifundo zabantakwabo. Ngomnyaka wama- 1944 waye wazimanya ngeqhina lomtshato kunye noMnumzana uWalter Sisulu. Umyeni wakhe wamkhuthaza ekubeni azibandakanye nezopolitiko nasekuncedeni uluntu. Njengomongikazi wayila ucwangciso-ntsapho kummandla wase-Orlando.
Uthe ngomnayaka wama -1955 wazibandakanya nombutho we – A.N.C Women’s League. Ngomnyaka wama – 1956 u-Albetina ekunye noLilian Ngoyi, u-Helen Joseph kunye no-Amila Cachalia, bakhokela amawaka amanina ukusingisela ukusingisela kwiZakhiwo Zomanyano ePitoli ngexesha le Women’s March eyindumasi eyayichasene noluntu oluntsundu ekunyanzelisweni ukuba luphathe amapasi.
Wayengomnye wabaseki bombutho i- United Democratic Movement, I - U.D.M ngamafutshane. Mhla umyeni wakhe wonyulwa njengonobhala jikelele wokuqala weqela le -African National Congress, i - A.N.C ngamafutshane, u – Albertina waba ngumondli – ntsapho.Wayekwalilo neqhagamshela leenkokheli ze – A.N.C Kunye nezo zaziselubhacweni. Amapolisa okhuselo ayemnbandezela rhoqo, kwaye ethintelwa, agwetyelwe ukuhlala ngendlu okanye avalelwe entolongweni, maxesha wambi avalelwe yedwa.
Abakwa Sisulu balizwa ngabantwana abahlanu; u-Max, uLungi, uZwelakhe, uLindiwe kunye noNkululeko, nabantwana abathathu ababamnkela njengababo. Aba ke ngabantwana bodadeka – Walter; u- Gerald, u- Beryl kunye no- Samuel, udade ka- Walter wakhula evana kakhulu no – Walter ngexa wayeseluvalelweni e – Robben Island.
Bonke abantwana babo bakhulele endlwini yabo eyayiseSoweto. Baye bafudukela endlwini entsha eyayise- Linden, eRhawutini kwiminyaka emine nje phambi kokusweleka kuka tata u- Walter, U- Albertina wayigqithisela kubantwana babo imbophelelo yakhe kumzabalazo. Unyana wabo omkhulu u- Max wabanjwa eneminyaka eli- 17, waya elubhacweni emva kokubanjwa kukayise e- Rivonia ngomnyaka wama- 1963.
Umntakwabo uZwelakhe wabandakanyeka kupapasho lwe- New Nation eyayisele inyinwe izihlandlo eziliqela. Naye wakhe wabanjwa iminyaka emibini ngaphandle kwengxoxo yetyala lakhe. Sele iyiminyaka engamshumi amahlanu u- Albertina wazibophelela kwi- Albertina Sisulu Foundatione egxile kwimiceli-mngeni abantwana nabantu abadala abajongene nayo. Waye wahlonitshwa ngokuzinikela kwakhe kumzabalazo owawuchasene nocalu-calulo kunye nomsebenzi wentlalo-ntle phakathi kwamanina kunye nabantwana, mhla i- World Peace Council yase- Basel, e- Switzerland yamonyula njengo mongameli wayo.
Ngomnyaka wama- 2002 umolokazana wakhe u- Ellinor Sisulu washicilela ibali ngobomi babazali bomyeni wakhe, eyathiywa ngesihloko esithi, “Walter & Albertina Sisulu – In Our Lifetime” apho achaza khona ibali lesi sibini sibalaseleyo. Umama uSisulu wasweleka ngequbuliso ekhayeni lakhe elise – Linden, eRhawutini eneminyaka engama- 92 ngomhla we – 2 KweyeSilimela ngomyaka wama- 2011. UWilliam Wellington Gqoba (1840-88) wayedume kakhulu ngasekupheleni kwenkulungwane yethoba, kwizifundiswa zaseAfrika, nezaziphuma kummandla weMpuma-Koloni yoMzantsi Afrika. Ngokomsebenzi, wayengumakhi weenqwelo, engumshumayeli osesikweni weFree Church of Scotland, engutitshala, engumbhali wembali, eyimbongi, engumbalisi weembali, iintsomi namaqhalo, ekwanguye nomhleli. Ngokufutshane ngobomi bakhe, usebenze kwiizitishi zemishini njengomfundisi womthetho-siseko wenkolo yobuKhrestu, waze wayigqibezela inkqubela-phambili yobomi bakhe njengomhleli wephepha-ndaba laseLovedale, Isigidimi samaXhosa, apho athe wayila waze wancedisa ekubhaleni izibongo ezithetha phandle ngokubhukuqa nokugweba imfundo yaseNtshona, ukulawulwa kwabantu abamnyama ngabaseNtshona nocalu-calulo ababephantsi kwalo. Lo kaGqoba wayengumfanekiso wendoda yomXhosa efundileyo. Ngokungenakulinganiswa nabani na, ngexesha lakhe lohlobo loluhlu lokubhala kwakhe, ebengumbhali weeleta, amabali eembali ezimfutshane, iinkcazelo zamaqhina, iimbali nezibongo, kuquka izibongo ezimbini ezide ezikwintlobo yeengxoxo-mpikiswano nezabakho ngaphezu kweminyaka engamashumi amahlanu kulwimi lwesiXhosa. Le ncwadi idibanisa, ikwaguqulela imibhalo ebonakala ngokucace gca kaWilliam Wellington Gqoba kulwimi lwesiNgesi. Le mibhalo iveza imbono yombhali ngoguquko lwesizwe se-Afrika, ekuziqhelelaniseni ngendlela enganelisiyo kumasiko nezithethe nobulungisa baseNtshona, sikhangele ukuqinisekisa ubuni baso ngokuqwalasela kwixesha laso elidlulileyo, sime kwinkcochoyi yokuhlanganisa inkcaso yokuphathwa ngabantu abamhlophe kunye nokwakha intlalo, inkululeko yepolitiki nenkolo yesithanga saseNtshona.
UWellington Gqoba (1840-88)
UWilliam Wellington Gqoba (1840-88) wayedume kakhulu ngasekupheleni kwenkulungwane yethoba, kwizifundiswa zaseAfrika, nezaziphuma kummandla weMpuma-Koloni yoMzantsi Afrika.
Ngokomsebenzi, wayengumakhi weenqwelo, engumshumayeli osesikweni weFree Church of Scotland, engutitshala, engumbhali wembali, eyimbongi, engumbalisi weembali, iintsomi namaqhalo, ekwanguye nomhleli. Ngokufutshane ngobomi bakhe, usebenze kwiizitishi zemishini njengomfundisi womthetho-siseko wenkolo yobuKhrestu, waze wayigqibezela inkqubela-phambili yobomi bakhe njengomhleli wephepha-ndaba laseLovedale, Isigidimi samaXhosa, apho athe wayila waze wancedisa ekubhaleni izibongo ezithetha phandle ngokubhukuqa nokugweba imfundo yaseNtshona, ukulawulwa kwabantu abamnyama ngabaseNtshona nocalu-calulo ababephantsi kwalo. Lo kaGqoba wayengumfanekiso wendoda yomXhosa efundileyo. Ngokungenakulinganiswa nabani na, ngexesha lakhe lohlobo loluhlu lokubhala kwakhe, ebengumbhali weeleta, amabali eembali ezimfutshane, iinkcazelo zamaqhina, iimbali nezibongo, kuquka izibongo ezimbini ezide ezikwintlobo yeengxoxo-mpikiswano nezabakho ngaphezu kweminyaka engamashumi amahlanu kulwimi lwesiXhosa.
Le ncwadi idibanisa, ikwaguqulela imibhalo ebonakala ngokucace gca kaWilliam Wellington Gqoba kulwimi lwesiNgesi. Le mibhalo iveza imbono yombhali ngoguquko lwesizwe se-Afrika, ekuziqhelelaniseni ngendlela enganelisiyo kumasiko nezithethe nobulungisa baseNtshona, sikhangele ukuqinisekisa ubuni baso ngokuqwalasela kwixesha laso elidlulileyo, sime kwinkcochoyi yokuhlanganisa inkcaso yokuphathwa ngabantu abamhlophe kunye nokwakha intlalo, inkululeko yepolitiki nenkolo yesithanga saseNtshona.
UNontsizi Mgqwetho
UNontsizi Mgqwetho ebehlala kwiGoldfields zaseWitwatersrand eMzantsi Afrika, kodwa akazange ayilibale imvela phi yakhe yasemaphandleni phesheya kwenciba, nakumaxesha angaphambili olonwabo apho ubukhosi bamaXhosa obuzimeleyo babukhululekile kwingcinezelo yabebala. Kwisithuba esingangeminyaka elishumi, ukususela ngo1920 ukuya ku1929, wabhala izibongo kwiphephandaba laseRhawutini Umthetheli wa Bantu, Nguye kuphela umntu wokuqala oyimbongi yasetyhini ukuvelisa umsebenzi onobutyebi kwisiXhosa.
Ngaphandle koku kuvelisiweyo kule mibhalo kuncinane kakhulu okwaziwayo ngobomi bakhe. Nge23 kaOkthobha 1920 wayevutha embokweni liqhayiya, umfutho emele izibongo zabasetyhini. Wayethumela imibongo rhoqo kweliphephandaba kwisithuba seminyaka emithathu ukusuka ku1924 ukuya ku1926. ukhe waphumla iminyaka emibini de imibongo yakhe emibini yokugqibela yaphuma ngoDisemba ka1928 nangoJanuwari ka1929. Waze wanyamalala kwisithukuthezi senzolo awayeqhamke kuyo.
Emva koko azange kuvakalento ngakwicala lakhe, kodwa ezi zibongo wazishiyayo zakhawuleza zamenza omnye wamagcisa amakhulu oncwadi akhe abhala isiXhosa. ulilizwi labasetyhini ababandezelekileyo omelana nolawulo ngamadoda, ukhokhelo olungahambeli ndawo, ukungazibandakanyi kwabantsundu, nomnqweno wokubukula nokohluka kwabebala, ukugxojwa kwezoqoqosho kunye nembali eyintlekele yenkulungwane yeshumi elinesithoba yokuhluthwa komhlaba nenkcubeko.
Amandla akhe uwafumana kunqulo olulolwakhe lwalowo unguThixo wamakrestu, nomama Afrika, nanjengempelesi yentsana zakhe, abo, agxininisa ukuba akudingeki baphendule kwizicelo zokubuya kwakhe njengokuba engazange ahambe, wayexhathise kubantu bakhe abamphoxayo.
Njengokuba imbongi kwakuhlala iyindoda, UNontsizi wayengavinjwa umboko wokubonga esidlangalaleni angakwazi ukunika intlonipho inkosi. Iphephandaba labeka izibongo zakhe ngokusesikweni laze lamnika itikiti lokungena kumphakathi owaphika isithethe. Wayekhululekile ukubonakali/ukuvelisa ilizwi lembongi, wathathe ilungelo lembongi lokugxeka iinkokheli. Njengembongi wayegxile kwimikhuba yoluntu, ejonge ukubumba indlela yokuziphatha kwabantu nokuhlanganisa izenzo zabo.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Kwathi kamsinya nje bakuba bekuvile oko bonke ookumkani+ ababenganeno kweYordan kummandla weentaba naseShefela nangaselunxwemeni luphela loLwandle Olukhulu+ nangaphambi kweLebhanon,+ amaHiti+ nama-Amori, amaKanan,+ amaPerizi,+ amaHivi namaYebhusi,+
2 badibana bonke ukuze balwe imfazwe noYoshuwa noSirayeli ngamxhelo mnye.+
3 Abemi baseGibheyon+ bakuva oko kwakwenziwe nguYoshuwa eYeriko+ naseAyi.+
4 Ngoko bona, ngokuzithandela kwabo, benza ngobuqili,+ bahamba bazithabathela umphako yaye bawathabathela iingxowa ezigugileyo amaesile abo, neentsuba zewayini ezigugileyo nezigqabhukileyo zaza zabotshwa,+
5 neembadada ezigugileyo nezixoliweyo ezinyaweni zabo, nezambatho ezigugileyo, yaye sonke isonka somphako wabo sasomile siyimvuthuluka.
6 Ngoko baya kuYoshuwa enkampini eGiligali+ baza bathi kuye nakumadoda akwaSirayeli: “Sivela kwilizwe elikude. Yaye ngoku yenzani umnqophiso+ kunye nathi.”
7 Amadoda akwaSirayeli athi kumaHivi:+ “Mhlawumbi nihlala kufuphi nathi. Ngoko siya kuwenza njani umnqophiso kunye nani?”+
8 Ekuphenduleni bathi kuYoshuwa: “Singabakhonzi bakho.”+
Ngoko uYoshuwa wathi kubo: “Ningoobani na, yaye nivela phi na?”
9 Baza bathi kuye: “Abakhonzi bakho bavela kwilizwe elikude kakhulu+ ngenxa yegama+ likaYehova uThixo wakho, ngenxa yokuba siluvile udumo lwakhe nako konke awakwenza eYiputa,+
10 nako konke oko wakwenza kookumkani ababini bama-Amori ababengaphesheya kweYordan, uSihon+ ukumkani waseHeshbhon no-Ogi+ ukumkani waseBhashan, owayeseAshtaroti.+
11 Ngoko ke amadoda amakhulu ethu nabo bonke abemi belizwe lethu bathe kuthi,+ ‘Thabathani umphako wohambo ezandleni zenu nize niye kuhlangana nabo, nize nithi kubo: “Singabakhonzi benu.+ Yaye ngoku yenzani umnqophiso kunye nathi.”’+
12 Esi sonka sethu, sasishushu ekusithabatheni kwethu ezindlwini zethu njengomphako ngemini esahamba ngayo ukuza apha kuni, yaye ngoku, khangela! somile kwaye siyavuthuluka.+
13 Yaye ezi ziintsuba zewayini esazizalisa zintsha, kwaye khangela! zigqabhukile,+ nezi zambatho neembadada zethu, zigugile ngenxa yobude bohambo.”
14 Athabatha ke amadoda emphakweni wawo, yaye akazange abuze emlonyeni kaYehova.+
15 Yaye uYoshuwa wenza uxolo kunye nawo+ wenza nomnqophiso kunye nawo ukuba awayeke ephila, kwaye izikhulu+ zendibano zafunga kuwo.+
16 Yaye kwenzeka ukuba emva kweentsuku ezintathu, emva kokuba benze umnqophiso kunye nawo, beva ukuba ayekufuphi yaye ayehlala kufuphi nabo.
17 Baza oonyana bakaSirayeli banduluka bafika kwizixeko zawo ngosuku lwesithathu, kwaye izixeko zawo yayiyiGibheyon+ neKefira+ neBheheroti+ neKiriyati-yarim.+
18 Yaye oonyana bakaSirayeli abazange bawaxabele, ngenxa yokuba izikhulu zendibano zazifungile+ kuwo ngoYehova uTHIXO kaSirayeli.+ Kwaye yonke indibano yaqalisa ukumbombozela nxamnye nezikhulu.+
19 Koku zonke izikhulu zathi kuyo yonke indibano: “Thina sifungile kuwo ngoYehova uTHIXO kaSirayeli, yaye ngoku asivumelekanga ukuwenzakalisa.+
20 Naku esiya kukwenza kuwo ngoxa siwayekile ukuba aphile, ukuze singabi nakucaphuka phezu kokuba sasiwafungele isifungo.”+
21 Ngoko izikhulu zathi kubo: “Wayekeni ephila abe ngabathezi beenkuni nabakhi bamanzi bendibano yonke,+ kanye njengoko izikhulu beziwathembisile.”+
22 Wawabiza ke uYoshuwa waza wathetha kuwo, wathi: “Bekutheni ukuze nisikhohlise, nithi, ‘Sikude kakhulu kuni,’+ kanti nihlala phakathi kwethu?+
23 Ngoko ke ningabantu abaqalekisiweyo,+ yaye isikhundla sobukhoboka+ nokuba ngabathezi beenkuni nabakhi bamanzi endlwini kaThixo wam asisayi kuze sinqunyulwe kuni.”+
24 Aza amphendula uYoshuwa athi: “Kwakungenxa yokuba abakhonzi bakho babexelelwe ngokucacileyo ukuba uYehova uThixo wakho wayalela uMoses umkhonzi wakhe ukuba aninike lonke ilizwe aze abhubhise bonke abemi belizwe phambi kwenu,+ kwaye sayoyikela kakhulu imiphefumlo yethu ngenxa yenu.+ Ngoko senza le nto.+
25 Ke kaloku naku, sisesandleni sakho. Oko kulungileyo nokufanelekileyo emehlweni akho ukuba ukwenze kuthi, kwenze.”+
26 Yaye wenjenjalo kuwo waza wawahlangula esandleni soonyana bakaSirayeli, kwaye abazange bawabulale.+
27 Ngako oko uYoshuwa wawamisela+ ngaloo mini ukuba abe ngabathezi beenkuni nabakhi bamanzi bendibano+ nesibingelelo sikaYehova, kude kube namhla, kwindawo athe wayinyula.+
Yithumele
Yithumele
Yoshuwa 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Ngaba ULizwi ‘WayenguThixo’ Okanye ‘Uthixo’?
Ngaba uLizwi ‘WayenguThixo’ okanye ‘uthixo’?
XA ABAGUQULELI beBhayibhile babeguqulela indinyana yokuqala yeVangeli kaYohane kwafuneka bacingisise ngalo mbuzo. KwiNguqulelo Yehlabathi Elitsha le ndinyana ithi: “Ekuqaleni wayekho uLizwi, uLizwi wayekunye noThixo, yaye uLizwi wayenguthixo.” (Yohane 1:1) Xa ziguqulela inxalenye yokugqibela yale ndinyana ezinye iinguqulelo zidlulisela ingcamango yokuba uLizwi ‘wayengokobuthixo,’ okanye enye ingcamango efanayo. (A New Translation of the Bible, by James Moffatt; The New English Bible) Noko ke, iinguqulelo ezininzi, ziyiguqulela ngolu hlobo inxalenye yokugqibela kaYohane 1:1: “Yaye uLizwi wayenguThixo.”—The Holy Bible—New International Version; The Jerusalem Bible.
Igrama yesiGrike nomongo wayo ibonisa ukuba iNguqulelo Yehlabathi Elitsha ichanile yaye “uLizwi” akafanele afaniswe ‘noThixo’ ekuthethwe ngaye ekuqaleni kwale ndinyana.
ISahidic sisiyelelana solwimi lwamaCopt. IsiCopt sasithethwa eYiputa kwiinkulungwane zasemva kwexesha lobulungiseleli bukaYesu emhlabeni, yaye kwakusetyenziswa esi siyelelane xa kubhalwa ulwimi lwantlandlolo. Ngokuphathelele iinguqulelo zeBhayibhile zesiCopt, iThe Anchor Bible Dictionary ithi: “Ekubeni [iSeptuagint] [nemibhalo yamaKristu yesiGrike] zaziguqulelwa kwisiCopt ngenkulungwane yesithathu yeXesha Eliqhelekileyo, le nguqulelo isekelwe kweyona [mibhalo-ngqangi yesiGrike] emidala kuleyo isetyenziswayo ngoku.”
Umbhalo weSahidic yesiCopt ubangel’ umdla ngenxa yezizathu ezibini. Okokuqala, njengokuba kuchazwe ngasentla, icacisa iSibhalo sangaphambi kwenkulungwane yesine, esasisetyenziswa xa imfundiso kaBathathu Emnye yayisamkelwa ngokusemthethweni. Okwesibini, igrama yesiCopt iyelelene kwigrama yesiNgesi ngenkalo enye ebalulekileyo. IiNguqulelo ZeZibhalo ZamaKristu ZesiGrike zazibhalwe ngesiSiriya, isiLatin nesiCopt. Ngokufanayo nesiGrike saloo maxesha, isiSiriya nesiLatin azinayo i-indefinite article. Ukanti sona isiCopt sinayo. Ngaphezu koko, kwincwadi yakhe ethi Introduction to Sahidic Coptic, umphengululi uThomas O. Lambdin uthi: “Ukusetyenziswa kwedefinite neindefinite articles kuyavisisana nokusetyenziswa kwazo kwisiNgesi.”
Ngenxa yoko inguqulelo yesiCopt inobungqina obubangel’ umdla obubonisa indlela uYohane 1:1 awayeqondwa ngayo ngaloo maxesha. Bubuphi obo bungqina? Kwinxalenye yokugqibela kaYohane 1:1, inguqulelo yeSahidic yolwimi lwesiCopt isebenzisa i-indefinite article negama “uthixo.” Ngoko xa eguqulelwa kwisiNgesi sanamhlanje ufundeka ngolu hlobo: “ULizwi wayenguthixo.” Oku kubonisa ukuba abaguquleli bamandulo babeqonda ukuba amazwi kaYohane akuYohane 1:1 ayengathethi ukuba uYesu unguThixo uSomandla. ULizwi wayenguthixo, kungekhona uThixo uSomandla.
[Umzobo/Imifanekiso ekwiphepha 24]
(Ukuba ufuna inkcazelo ehlahlelwe kakuhle, yiya kwimpapasho)
YOHANE 1:1. ISAHIDIC COPTIC TEXT; P. CHESTER BEATTY-813; NENGUQULELO YEINTERLINEAR
(Isangqa sokuqala esikumgca wesithathu sibonisa idefinite article, ngoxa esesibini sona sibonisa i-indefinite article.)
Ekuqaleni wayekho uLizwi
yaye uLizwi wayekho kunye
noThixo yaye uthixo waye-
nguLizwi
[Inkcazelo]
Reproduced by Permission of the Chester Beatty Library


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Ndathi mna entliziyweni yam:+ “Yiza, ke ndikulinge ngemihlali.+ Bona okulungileyo.”+ Yaye, khangela! kwanaloo nto ingamampunge.
2 Ndathi kohlekayo: “Akunangqondo!”+ nakonemihlali:+ “Wenza ntoni na lo?”
3 Ndakhangela entliziyweni yam ukuba ndichwayitise inyama yam ngewayini,+ ngoxa ndandiyikhokela ngobulumko intliziyo yam,+ kwanangokubamba ubuyatha de ndakubona oko kulungileyo bakwenzileyo oonyana babantu phantsi kwamazulu ngenani lemihla yobomi babo.+
4 Ndazenzela imisebenzi emikhulu ngakumbi.+ Ndazakhela izindlu;+ ndazityalela izidiliya.+
5 Ndazenzela+ imiyezo neepaki, ndaza ndatyala kuzo zonke iintlobo zemithi yeziqhamo.
6 Ndazenzela amachibi amanzi,+ okulinkcenkceshela ngawo ihlathi, elintshula imithi.+
7 Ndazuza izicaka nezicakakazi,+ ndaza ndaba noonyana bendlu.+ Ndaba nemfuyo, iinkomo nemihlambi emininzi, ngaphezu kwabo bonke ababephambi kwam eYerusalem.+
8 Ndaziqwebela isilivere negolide,+ nempahla enqabileyo yookumkani namaphondo.+ Ndazenzela iimvumi neemvumikazi+ noyolo olugqibeleleyo+ loonyana boluntu, inenekazi kwanamanenekazi.+
9 Yaye ndaba mkhulu ngakumbi ndaza ndanda ngaphezu kwakhe nabani na owakha wakho phambi kwam eYerusalem.+ Ngaphezu koko, ubulumko bam bahlala ibobam.+
10 Andiwabandezanga nantoni na ayicelayo amehlo am.+ Andayivimba intliziyo yam naluphi na uhlobo lwemihlali, kuba intliziyo yam yayivuya kuko konke ukusebenza kwam nzima,+ yaye esi yaba sisahlulo sam kuko konke ukusebenza kwam nzima.+
11 Ndaza mna, ndaguqukela kuyo yonke imisebenzi yam eyenziwe zizandla zam nokusebenza kwam nzima endikusebenze nzima ukuze ndikufeze,+ yaye, khangela! yonk’ into yayingamampunge nokusukelana nomoya,+ yaye kwakungekho ngenelo phantsi kwelanga.+
12 Ndaza mna, ndajika ukuba ndibone ubulumko,+ impambano nobuyatha;+ kuba yintoni na eyenziwa ngumntu wasemhlabeni oza emva kokumkani? Loo nto abantu babesele beyenzile.
13 Ndaza ndabona mna, ukuba kukho ingenelo ngakumbi ebulumkweni kunasebuyatheni,+ kanye njengokuba kukho ingenelo ngakumbi ekukhanyeni kunasebumnyameni.+
14 Ngokubhekisele kosisilumko, amehlo akhe asentlokweni yakhe;+ kodwa osisiyatha uhamba ebumnyameni obupheleleyo.+ Ndaza mna, ndazi ukuba bonke bafikelwa sisiphelo esinye.+
15 Ndathi ke mna entliziyweni yam:+ “Njengoko isiphelo sisifikela isidenge+ siya kundifikela nam, ewe, mna.”+ Kutheni, ke ngoko, ndiye ndalumka kakhulu+ ngelo xesha? Ndaza ndathi entliziyweni yam: “Kwanako oku kungamampunge.”
16 Kuba asikhunjulwa ngakumbi isilumko kunesiyatha ukusa kwixesha elingenammiselo.+ Kwimihla ezayo, ngokuqinisekileyo wonk’ ubani uyalityalwa; yaye siya kufa njani isilumko? Sifa kunye nesiyatha.+
17 Ndaza ndabuthiya ubomi,+ ngenxa yokuba umsebenzi owenziweyo phantsi kwelanga ube yintlekele ngokwembono yam,+ kuba yonk’ into ingamampunge nokusukelana nomoya.+
18 Ndaza, mna, ndakuthiya ukusebenza nzima endakwenzayo phantsi kwelanga,+ ekubeni ndiya kukushiya nomntu oya kubakho emva kwam.+
19 Yaye ngubani na okwaziyo ukuba uya kuba sisilumko okanye uya kuba sisidenge?+ Kanti uya kukulawula konke ukusebenza kwam nzima endakusebenzayo nendabonisa ubulumko ngako phantsi kwelanga.+ Kwanako oku kungamampunge.
20 Ndaza mna ndajika ekuyenzeni iphelelwe lithemba+ intliziyo yam kuko konke ukusebenza nzima endakusebenzayo phantsi kwelanga.
21 Kuba kukho umntu omsebenzi wakhe onzima ungowobulumko nokwazi nobugcisa,+ kodwa umntu ongayisebenzelanga nzima loo nto uya kunikwa isahlulo sakhe.+ Kwanako oku kungamampunge nentlekele enkulu.+
22 Kuba unantoni na umntu ngako konke ukusebenza nzima kwakhe nemizamo yentliziyo yakhe ayisebenza nzima phantsi kwelanga?+
23 Kuba yonke imihla yomsebenzi wakhe ithetha iintlungu nokukhathazeka,+ kwakhona ebusuku intliziyo yakhe ayiphumli.+ Kwanako oku kungamampunge nje.
24 Akukho nto elunge ngakumbi emntwini kunokuba adle, asele aze enze umphefumlo wakhe ubone okulungileyo ngenxa yokusebenza kwakhe nzima.+ Kwanako oku ndikubonile mna, ukuba oku kuvela esandleni soTHIXO oyinyaniso.+
25 Kuba ngubani na odla+ nosela ngakumbi kunam?+
26 Kuba umntu olungileyo phambi kwakhe+ umnike ubulumko, ukwazi nemihlali,+ kodwa umoni umnike umsebenzi wokuhlanganisa nokubuthela ndawonye ukuze nje kuphela anike lowo ulungileyo phambi koTHIXO oyinyaniso.+ Kwanako oku kungamampunge nokusukelana nomoya.+
Yithumele
Yithumele
INtshumayeli 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=21&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D21%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NGABA YADALWA?
Umlenze Wehashe
IHASHE linokubaleka iikhilomitha eziyi-50 ngeyure. Nangona oku kusenokufuna amandla, kodwa alisebenzisi mandla maninzi. Likwenza njani oko? Lincedwa yimilenze yalo.
Khawucinge ngoko kwenzekayo xa ihashe liphala. Imisipha yalo enwebekayo ifumana amandla xa linyathela emhlabeni, ize njengespringi, ilityhalele phambili ihashe ngamandla.
Ukongezelela, xa ihashe liphala, imilenze yalo ishukuma kakhulu, ibe oko kungayenzakalisa imisipha. Noko ke, izihlunu ezisemilenzeni ziyayikhusela. Abaphandi bathi “le misipha yakhiwe ngendlela ekhethekileyo” kuba inceda ihashe liphale, kwangaxeshanye libe namandla.
Iinjineli zizama ukuxelisa indlela esebenza ngayo imilenze yehashe ukuze zenze iirobhothi ezihamba ngemilenze emine. Noko ke, ngokutsho kweBiomimetic Robotics Laboratory yeMassachusetts Institute of Technology akuyondlwan’ iyanetha ukwenza into eza kusebenza oku kwemilenze yehashe kusetyenziswa ulwazi lobunjineli nezixhobo ezikhoyo ngoku.
Ucinga ntoni? Ngaba indlela osebenza ngayo umlenze wehashe yazivelela? Okanye yadalwa?


text:
Ngaba Unganceda Ebandleni Lakho?
NGAPHAMBI kokuba abuyele ezulwini, uYesu wathi kubafundi bakhe: “Niya kuba ngamangqina am . . . kuse nakwezona nxalenye zikude zomhlaba.” (IZenzo 1:8) Babeza kukwazi njani ukushumayela emhlabeni wonke?
UMartin Goodman, onguprofesa weYunivesithi yaseOxford, uthi “ukuzibekela usukelo kwamaKristu kwawenza ahluka kwezinye iinkonzo, kuquka eyamaYuda, ngexesha lokulawula kobukhosi baseRoma.” UYesu wayeshumayela kwiindawo ngeendawo. AmaKristu okwenyaniso kwakufuneka axelise umzekelo wakhe aze ashumayele “iindaba ezilungileyo zobukumkani bukaThixo” kuyo yonke indawo. Kwakufuneka akhangele abantu abafuna ukwazi inyaniso. (Luka 4:43) Yiloo nto ngenkulungwane yokuqala kwakukho “abapostile,” gama elo elibhekisela kwabo bathunywe ukuya kwenza into ethile. (Marko 3:14) UYesu wayalela abalandeli bakhe wathi: “Hambani ke ngoko niye kubenza abafundi abantu beentlanga zonke.”—Mateyu 28:18-20.
Abapostile abayi-12 bakaYesu abasekho emhlabeni, kodwa abakhonzi bakaYehova abaninzi baxelisa umzekelo wabo entsimini. Xa becelwa ukuba bashumayele apho kukho indingeko, bathi: “Ndikho! Thuma mna!” (Isaya 6:8) Abanye baye bafudukela kumazwe akude, njengamawakawaka aye aphumelela kwiSikolo saseGiliyadi. Bambi baye bafudukela kwezinye iindawo kwakumazwe abo. Abaninzi baye bafunda ulwimi olutsha ukuze bancede ibandla okanye iqela. Bekungasoloko kulula, kodwa bonke aba bazalwana noodade bebekulungele ukuzincama, ukuze babonise indlela abamthanda ngayo uYehova nabantu. Ngoko baye baceba kakuhle, baza basebenzisa ixesha, amandla, nemali yabo ukuze bashumayele apho kukho indingeko. (Luka 14:28-30) Oko kwenziwa ngaba bazalwana noodade kuxabiseke kakhulu.
Asinakukwazi sonke ukufudukela apho kukho indingeko, okanye ukufunda ulwimi olutsha. Kodwa sonke sinako ukuba njengabavangeli basemazweni kumabandla ethu.
YIBA NGUMVANGELI WASEMAZWENI KWIBANDLA LAKHO
Ngenkulungwane yokuqala, amaKristu ayeshumayela ngenzondelelo, nangona amanye ayehlala ekhaya, engengabo abavangeli basemazweni. UPawulos wathi kuTimoti: “Yenza umsebenzi womvangeli, bufeze ngokupheleleyo ubulungiseleli bakho.” (2 Timoti 4:5) La mazwi ayebhekiswa kumaKristu okuqala, kodwa ayasebenza nakuthi namhlanje. Onke amaKristu amele athobele umyalelo wokushunyayelwa kweendaba ezilungileyo zoBukumkani nokwenza abafundi. Kwanakumabandla ethu, zininzi iindlela esinokubaxelisa ngazo abavangeli basemazweni.
Ngokomzekelo, xa abavangeli basemazweni befudukela kwelinye ilizwe, kuye kufuneke baqhelane nobomi obutsha. Enoba asikwazi kufudukela apho kukho indingeko, ngaba asinakufumana iindlela ezintsha zokushumayela ebantwini? Ngokomzekelo, ngo-1940 abazalwana bethu bakhuthazwa ukuba bashumayele esitratweni kanye ngeveki. Ngaba ukhe wazama ukushumayela esitratweni? Ngaba wakhe washumayela usebenzisa iinqwelo ezineencwadi? Ingongoma yile, Ngaba uzimisele ukuzama ukusebenzisa iindlela ezintsha zokushumayela iindaba ezilungileyo?
Ukuba unesimo sengqondo esihle, uya kuba nenzondelelo nehlombe ngentsimi. Abo bafudukela kwindawo enendingeko enkulu okanye bafunde ulwimi olutsha, badla ngokuba ngabavakalisi abafanelekayo, ibe banokuba luncedo olukhulu ebandleni. Ngokomzekelo, bayakhokela kumsebenzi wokushumayela. Kwakhona, abavangeli basemazweni badla ngokukhokela ebandleni de kubekho abazalwana basekuhlaleni abafanelekayo. Ukuba ungumzalwana obhaptiziweyo, ngaba “uzabalazela” ukukhonza abazalwana noodade kwibandla lakho njengesicaka solungiselelo okanye njengomdala?—1 Timoti 3:1.
‘YOMELEZA’ ABANYE
Singaluncedo ebandleni lethu nangezinye iindlela. Sonke njengabazalwana noodade abaselula nabakhulileyo, sinako ‘ukubomeleza’ abo sikhonza nabo, xa kuyimfuneko.—Kolose 4:11.
Ukuba sifuna ukunceda abazalwana noodadewethu, kufuneka sibazi kakuhle. IBhayibhile isikhuthaza ukuba ‘sinyamekelane,’ okanye sicinge ngeentswelo zabazalwana noodadewethu, xa sihlanganisene. (Hebhere 10:24) Oku akuthethi kuthi simele sigxuphuleke kwimicimbi yabo yobuqu. Kuthetha ukuba simele sizame ukubaqonda abazalwana noodadewethu noko bakusweleyo. Basenokufuna uncedo lwethu, intuthuzelo, okanye ukhuthazo olusuka eBhayibhileni. Kuyinyaniso kona ukuba, ngamany’ amaxesha inokuba ngabadala nezicaka zolungiselelo kuphela ezinokukwazi ukubanceda. (Galati 6:1) Kodwa sonke sinako ukubanceda abazalwana noodade abakhulileyo, okanye iintsapho ezijamelene nobunzima.
USalvatore walufumana uncedo olunjalo. Ngenxa yokuthwaxwa ziimeko zoqoqosho, kwafuneka athengise ishishini lakhe, ikhaya lakhe, nezinye izinto ezininzi zentsapho yakhe. Wayeyixhalabele kakhulu intsapho yakhe. Enye intsapho ebandleni yabona ukuba badinga uncedo. Yanika uSalvatore imali yaza yamnceda yena nomfazi wakhe bafumana umsebenzi. Yachitha neengokuhlwa ezininzi kunye nentsapho yakhe, ibaphulaphula ibe ibakhuthaza. Baba ngabahlobo abasenyongweni. Ngoku ezi ntsapho zombini zineenkumbulo ezimnandi zaxa zazikunye ngelo xesha lobunzima.
AmaKristu okwenyaniso awalibazisi ukwabelana nabanye ngeenkolelo zawo. Simele sixelise uYesu, sazise bonke abantu ngezithembiso ezimangalisayo zikaThixo. Enoba siyakwazi okanye asikwazi ukufuduka, sonke sinako ukwenza okusemandleni ethu ukunceda kumabandla esikuwo. (Galati 6:10) Xa sibanceda abanye siya konwaba, ibe siya ‘kuqhubeka sivelisa isiqhamo kuwo wonke umsebenzi olungileyo.’—Kolose 1:10; IZenzo 20:35.


text:
Ngaba Ukhona Umntu Owakha Wambona UThixo?
Impendulo esuka eBhayibhileni
Akakho umntu owakha wambona uThixo. (Eksodus 33:20; Yohane 1:18; 1 Yohane 4:12) IBhayibhile ithi “UThixo unguMoya,” loo nto ithetha ukuba abantu abanakumbona.—Yohane 4:24; 1 Timoti 1:17.
Iingelosi zinako ukumbona uThixo kuba nazo zinemizimba engumoya. (Mateyu 18:10) Kukho nabanye abantu abaza kuvuselwa ezulwini xa befile, babe nemizimba engumoya ngoko baza kukwazi ukumbona uThixo.—Filipi 3:20, 21; 1 Yohane 3:2
Enye indlela esingambona ngayo uThixo
Ngamanye amaxesha xa iBhayibhile isebenzisa igama elithi ukubona, idla ngokubhekisela ekuqondeni into ethile. (Isaya 6:10; Yeremiya 5:21; Yohane 9:39-41) Ngoko umntu anganako ukumbona uThixo ‘ngamehlo entliziyo,’ ngokuba nokholo kuye, amazi kakuhle aze axabise neempawu zakhe. (Efese 1:18) IBhayibhile iyasichazela indlela yokuba nolu kholo.
Funda ngeempawu zikaThixo kwindalo, njengothando ukuba nesandla esivulekileyo kwakhe, ubulumko namandla. (Roma 1:20) Emva kokukhunjuzwa ngezinto uThixo azidalileyo, indoda ethembekileyo uYobhi yavakalelwa kukuba iyambona uThixo.—Yobhi 42:5.
Funda ngoThixo eBhayibhileni. IBhayibhile isiqinisekisa isithi: “Ukuba uthe wamfuna [uThixo], uya kumfumana.”—1 Kronike 28:9; INdumiso 119:2; Yohane 17:3.
Funda ngoThixo kubomi bukaYesu. Ekubeni uYesu wayexelisa uYise wakhe uYehova uThixo kuyo yonke into awayeyenza, wayefanele ukuthi: “Lowo undibonileyo mna umbonile noBawo.”—Yohane 14:9.
Phila ngendlela ethandwa nguThixo, uze abone izinto aza kukwenzela zona. UYesu wathi: “Banoyolo abasulungekileyo entliziyweni, kuba baya kumbona uThixo.” Njengokuba sekutshiwo ngaphambili, kukho abanye abantu abaza kuvuselwa ezulwini, yaye bona baza “kumbona uThixo.”—Mateyu 5:8; INdumiso 11:7.
Ngaba uMoses, uAbraham nabanye abazange bambone uThixo?
Kumabali aseBhayibhileni, apho kubonakala ngathi abantu babembona uThixo, iivesi ezingaphambi nezisemva kwelo bali zibonisa ukuba uThixo wayemelwa yingelosi okanye abonakale embonweni.
Iingelosi.
Ngamaxesha akudala, uThixo wayethumela iingelosi ukuze zimmele ebantwini zize zithethe egameni lakhe ibe zazibonakala kubo. (INdumiso 103:20) Ngokomzekelo, uThixo wakha wathetha noMoses ngapha kwetyholo elivuthayo, iBhayibhile ithi: “Wabufihla uMoses ubuso bakhe, kuba wayesoyika ukukhangela kuThixo.” (Eksodus 3:4, 6) UMoses akazange abone Thixo, kuba eli bali libonisa ukuba wabona “ingelosi kaYehova.”—Eksodus 3:2.
Ngendlela efanayo, xa iBhayibhile isithi uThixo “wathetha kuMoses ubuso ngobuso,” ithetha ukuba babethetha njengabahlobo abasenyongweni. (Eksodus 4:10, 11; 33:11) UMoses akazange ambone uThixo kuba inkcazelo awayeyifumana kuThixo ‘wayidluliselwa ziingelosi.’ (Galati 3:19; IZenzo 7:53) Sekunjalo, uMoses wayenokholo olukhulu kangangokuba iBhayibhile ithi, wayengathi “uyambona Lowo ungabonakaliyo.”—Hebhere 11:27.
UThixo wasebenzisa iingelosi naxa wayethetha noAbraham, njengokuba wenza njalo kuMoses. Ukuba siyayiwalaza iBhayibhile, singagqiba ngelithi uAbraham wambona uThixo. (Genesis 18:1, 33) Kodwa ke, eli bali libonisa ukuba “amadoda amathathu” ahambela uAbraham ayeziingelosi ezithunyelwe nguThixo. UAbraham wayesazi ukuba la madoda amela uThixo, ngoko wayethetha kuwo ngokungathi uthetha noYehova uqobo.—Genesis 18:2, 3, 22, 32; 19:1.
Imibono.
UThixo uye wabonakala nasemibonweni okanye kwimifanekiso ayibonisa abantu. Ngokomzekelo, xa iBhayibhile isithi uMoses namanye amaSirayeli ‘ambona uThixo kaSirayeli,’ itheth’ ukuthi “abona umbono woThixo oyinyaniso.” (Eksodus 24:9-11) Ngokufanayo, iBhayibhile ikhe ithi abaprofeti ‘bambona uYehova.’ (Isaya 6:1; Daniyeli 7:9; Amosi 9:1) Kwimeko nganye, kubonakala ukuba babona nje umbono kaThixo, abazange bambone ngokoqobo.—Isaya 1:1; Daniyeli 7:2; Amosi 1:1.
Funda Okungakumbi
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.
Indalo Ityhila UThixo Ophilayo
Funda ngendlela esinokubanceda ngayo abanye baqonde inyaniso ngokuphathelele uMdali size kwangaxeshanye someleze olwethu ukholo.
Imibono Ngabo Baphila Emazulwini
Zityhila ntoni iZibhalo ngoYehova uThixo, uYesu Kristu neengelosi ezithembekileyo?


text:
EDOMINICAN REPUBLIC
Uphuma-silwe Uba Ngumkhonzi KaThixo
UJuan Crispín
WAZALWA Ngo-1944
WABHAPTIZWA Ngo-1964
IBALI LOBOMI Owayesakuba nguphuma-silwe ongakholelwayo kubukho bukaThixo, uye wakhonza uYehova ngokuthembeka kule minyaka iyi-50 idluleyo.
NDISENGUMFANA ndadaniswa yimbali yonqulo ezaliswe yintiyo. Ndandingasiqondi isizathu sokuba uThixo angayiphelisi indlala nokungabikho kobulungisa, nesizathu sokuba babe baninzi kangaka abantu becawa abangaphili ngemithetho yeBhayibhile. Ngoko, ndaqalisa ukungakholelwa kubukho bukaThixo, ndicinga ukuba izinto zeli hlabathi zinokulungiswa zezopolitiko.
Ngo-1962, ndaqalisa ukufunda uVukani! ndaza ngo-1963, ndavuma ukufundiswa iBhayibhile ngamaNgqina kaYehova. Into endayifundayo yayitshintsha ngokwenene indlela endandicinga ngayo. Ndaqonda ukuba andinakusola uThixo ngenkohlakalo eyenziwa ngamaqela ahlukahlukeneyo onqulo, nokuba unenjongo encumisayo ngoluntu. Kwiinyanga ezimbini emva kokuba ndiqalise ukufunda, ndaxelela abanye ngoBukumkani bukaThixo obuza kususa le nkqubo yezinto yonakeleyo buze bulawule. Ndabhaptizwa ngo-1964 ndaza ngo-1966 ndaba nguvulindlela okhethekileyo. Ndicinga ukuba inyaniso yabusindisa ubomi bam, kuba oophuma-silwe abaninzi endandikunye nabo bafa kabuhlungu, abanye bavalelwa, ukanti abanye kwafuneka babaleke kweli lizwe. Ndiyambulela uYehova ngokuba wandisusa ekubeni nguphuma-silwe ongenathemba nowayengakholelwa kubukho bakhe, waza wandenza umkhonzi wakhe amthembisa ihlabathi elitsha elinobulungisa.


text:
IMIFANEKISO YAMANDULO
UConstantine
UConstantine ngumlawuli wokuqala waseRoma owathi ungumKristu. Loo nto yaba nefuthe elikhulu kwimbali yoluntu. Ngokuphethukela kubuKristu, lo mlawuli wabunceda bakwazi ukuzimela nangona babutshutshiswa ngaphambili. Ngenxa yoko, iThe Encyclopædia Britannica ithi olu nqulo ekuthiwa lolobuKristu “belusoloko lulolona lutshotsh’ entla kubomi babantu nakwiipolitiki.”
KUTHENI umele ube nomdla kulo mlawuli wamandulo waseRoma? Ukuba nawe unomdla kubuKristu, ufanele wazi ukuba impembelelo abe nayo uConstantine kwezopolitiko nakunqulo iye yachaphazela iinkolelo zeecawa ezininzi. Makhe sibone ukuba kwenzeka njani oko.
UKUMISELWA NGOKUSEMTHETHWENI NOKUSETYENZISWA KAKUBI KWEECAWA
Ngonyaka ka-313, uConstantine wayelawula uBukhosi baseNtshona Roma ngoxa uLicinius noMaximinus babelawula eMpuma. UConstantine noLicinius banika bonke abantu inkululeko yonqulo, kuquka amaKristu awayekade etshutshiswa kwiminyaka nje embalwa ngaphambili. UConstantine wabukhusela ubuKristu, kuba wayesithi olu nqulo luza kumanyanisa ubukhosi bakhe. *
UConstantine zange akuthande ukubona iinkonzo ziqhekezwe ziingxwaba-ngxwaba. Kuba wayefuna ukuzimanyanisa, wathi makumiselwe iimfundiso “ezichanileyo.” Ukuze bazithandise kulo mlawuli, oobhishophu kwafuneka batshintshe ezinye zeemfundiso zabo, kuquka abo babengahlawuliswa rhafu kunye nabo babexhaswa ngemali ngurhulumente wakhe. Umbhali-mbali uCharles Freeman uthi: “Kwakungasakhathalelwanga imfundiso ‘eyiyo,’ kodwa eyona nto yayisele iphambili yayiyintywenka yemali negunya.” Ukususela ngoko, abefundisi bebesoloko beneguya kwizinto ezenzeka ehlabathini. Umbhali-mbali u-A. H. M. Jones uthi, uConstantine “zange aphelele nje ekubeni ngumkhuseli wecawa, kodwa waba ngumlawuli wayo.”
“Zange aphelele nje ekubeni ngumkhuseli wecawa, kodwa waba ngumlawuli wayo.”—U-A.H.M. Jones, isazi sembali
YAYIBUBUKRISTU OBUNJANI?
Oku kuqhogana kukaConstantine kunye noobhishophu, kwavelisa iimfundiso zobuKristu ezixubene nobuhedeni. Phofu ke, ayikho enye into ebesinokuyilindela, ekubeni iinjongo zalo mlawuli yayikukumanyanisa la maqela mabini kunqulo olunye, kungekhona ukufuna inyaniso. Kakade ke, wayengumlawuli wabahedeni. Omnye umbhali-mbali wathi, ukuze uConstantine avuyise abahedeni namaKristu, “waba ngukhwel’ ecingweni, ongacaciyo ukuba ukweliphi icala kanye kanye.”
Nangona wayesithi ungumKristu, uConstantine wazifaka zatshona nakunqulo lobuhedeni. Ngokomzekelo, wayekholelwa kubantu abavumisayo—abenza lonke uhlobo lobugqi obalelweyo yiBhayibhile. (Duteronomi 18:10-12) KwiNqaba kaConstantine eseRoma kukho umfanekiso wakhe esenza idini koothixo bobuhedeni. Waqhubeka ezukisa uthixo welanga ngokufaka umfanekiso wakhe kwiingqekembe zemali nokukhuthaza izithethe zakhe. Ekuhambeni kwexesha uConstantine wavumela ukuba yena nentsapho yakhe bakhelwe itempile kwidolophu encinci yaseUmbria, eItali, kuze kumiselwe ababingeleli ababeza kukhonza kuyo.
UConstantine wayemane ekubekela amangomso ukubhaptizwa kwakhe “njengomKristu” de yaziintsuku ezimbalwa ngaphambi kokuba afe ngonyaka ka-337. Abanye abaphengululi bathi wayekubekela amangomso ukubhaptizwa kuba wayefuna ukuxhaswa ngamaKristu kunye nabahedeni ababephantsi kolawulo lwakhe. Ngenxa yoko, xa sihlola indlela awayephila ngayo nokubhaptizwa kwakhe sele eza kufa, umnqwazi awuqini ncam enoba lo mlawuli wayekholelwa nyani na kubuKristu. Noko ke, nantsi into esiqiniseke ngayo: Icawa eyaqalwa nguConstantine yaba negunya elikhulu kwiipolitiki nakunqulo, ibe yazilahla iimfundiso zikaKristu kuba ifuna ukuxolisa abantu abaninzi ehlabathini. Kodwa yena uYesu wabe ethe ngabalandeli bakhe: “Abayonxalenye yehlabathi, kanye njengoko nam ndingeyonxalenye yehlabathi.” (Yohane 17:14) Kule cawa yayisele isasazeke ehlabathini lonke, kwaphuma amahlelo amaninzi.
Ithetha ntoni yonke le nto kuthi? Isibonisa ukuba asimele sivume nantoni na esiyiva ezicaweni, kunoko simele sijonge ukuba iyavumelana na neBhayibhile.—1 Yohane 4:1.
^ isiqe. 6 Akuqinisekwanga ncam ukuba kwakutheni ukuze uConstantine afune ukuba ngumKristu, kuba enye imbekiselo ithi, “Kamva kulawulo lwakhe, wavumela ukuba kwenziwe izithethe zobuhedeni.”
Funda Okungakumbi
Lumele Ngokuqinileyo Unqulo Lokwenyaniso
Ziziphi iingxaki onokudibana nazo xa uchazela abanye ngeenkolelo zakho? Ungathetha njani ngazo ungakhange ukhubekise mntu?


text:
Ithini IBhayibhile?
Ngaba uThixo uphendula yonke imithandazo?
UBUNOKUTHI UTHIXO UPHENDULA IMITHANDAZO . . .
Yabantu bonke
Yabantu abathile
Akaphenduli kwamntu
OKO KUTHETHWA YIBHAYIBHILE
“Usondele uYehova kubo bonke . . . abo bambiza ngenyaniso.”
ENYE INTO ESIYIFUNDA EBHAYIBHILENI
UThixo akayimameli imithandazo yabo bangamthobeliyo. (Isaya 1:15) Kodwa ke, ‘banokulungelelanisa imicimbi’ naye ngokutshintsha iindlela zabo.
—Isaya 1:18.
Ukuze uThixo awuphendule umthandazo, kufuneka uvisisane nemigaqo yakhe eseBhayibhileni.
—1 Yohane 5:14.
Ngaba kufuneka sime ngendlela ethile xa sithandaza?
ABANYE ABANTU BAKHOLELWA ukuba bamele baguqe, bathobe intloko, okanye babambane ngezandla xa bethandaza. Uthini wena?
OKUTHETHWA YIBHAYIBHILE
UThixo waphulaphula imithandazo yabo babethandaza ‘behleli phantsi,’ ‘bemile,’ ‘beziwise phantsi’ okanye ‘beguqile.’ (1 Kronike 17:16; 2 Kronike 30:27; Ezra 10:1; IZenzo 9:40) Akalindelanga ukuba sime ngendlela ethile xa sithandaza.
YINTONI ENYE INTO ESINOKUYIFUNDA EBHAYIBHILENI?
UThixo umamela abo bathobekileyo.
—INdumiso 138:6.
Ungathandaza nangaluphi na ulwimi okanye uthandazele ngaphakathi.
—2 Kronike 6:32, 33; Nehemiya 2:1-6.
Funda Okungakumbi
Sondela KuThixo Ngomthandazo
Ngaba uThixo uyaphulaphula xa uthandaza? Ukuze siphendule lo mbuzo, sifanele sazi oko kufundiswa yiBhayibhile ngomthandazo.
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Zafika ke ezo ngelosi zimbini eSodom ngokuhlwa, yaye uLote wayehleli esangweni laseSodom.+ Uthe akuzibona uLote, wasukuma waya kuzihlangabeza waza waqubuda ngobuso emhlabeni.+
2 Wandula ke wathi: “Khanincede, kaloku, zinkosi zam, ncedani niphambukele endlwini yomkhonzi wenu nilalise khona size sinihlambe neenyawo.+ Nandule ke nivuke ekuseni nihambe.”+ Zathi ke zona: “Hayi, solalisa kwindawo yembutho.”+
3 Kodwa wazingisa kakhulu,+ ngokokude ziphambukele kuye zize ziye endlwini yakhe. Waza ke wazenzela itheko,+ wabhaka namaqebengwana angenagwele,+ zadla.
4 Ngaphambi kokuba zilale, amadoda esixeko, amadoda aseSodom, ayingqonga indlu,+ kususela enkwenkweni kwesa kwindoda endala, bonke abantu belihlokondiba elinye.+
5 Yaye bamemeza kuLote besithi kuye: “Aphi laa madoda angene kwakho ngobu busuku? Wakhuphele kuthi ukuze sibe neentlobano zokwazana nawo.”+
6 Ekugqibeleni waphuma uLote waya kuwo esangweni, waluvala ucango emva kwakhe.
7 Waza wathi: “Khanincede, bantakwethu, musani ukwenza ububi.+
8 Yini kodwa, ndineentombi ezimbini apha ezingazange zibe neentlobano zokwazana nandoda.+ Makhe ndinizisele zona. Nenze kuzo njengoko kulungileyo emehlweni enu.+ Ke kula madoda musani ukwenza nto,+ kuba angene ngenxa yoko emthunzini wophahla lwam.”+
9 Bona ke bathi: “Buy’ umva!” Baza bongeza bathi: “Eli lolo leza apha njengomphambukeli,+ ngoku lizenza umgwebi wethu.+ Siza kwenza ububi obungakumbi kuwe kunakuwo.” Basuka bayixinanisela ngamandla indoda leyo+ enguLote, yaye babesele beza kuluqhekeza ucango.+
10 Ngoko amadoda lawo olula izandla zawo aza amngenisa uLote kuwo endlwini, aluvala ucango.
11 Kodwa wona amadoda awayesemnyango wendlu,+ awabetha ngobumfama, kususela kweyona incinane kuse kweyona inkulu,+ khon’ ukuze azinxaphise ezama ukufumana umnyango.+
12 Andula ke la madoda athi kuLote: “Kukho nabani na ongomnye apha? Umkhwenyana noonyana bakho neentombi zakho nabo bonke onabo kwesi sixeko, bakhuphe kule ndawo!+
13 Siza kuyonakalisa le ndawo, kuba sikhulu isikhalo esingabo phambi kukaYehova,+ kangangokuba uYehova usithumele ukuba sisonakalise esi sixeko.”+
14 Ngako oko uLote waphuma waza wathetha nabakhwenyana bakhe ababeza kuthabatha iintombi zakhe, esithi: “Vukani! Phumani kule ndawo, kuba uYehova uza kusonakalisa esi sixeko!”+ Kodwa wayebonakala njengomntu oqhulayo emehlweni abakhwenyana bakhe.+
15 Noko ke, kuthe kwakuba ngesifingo, iingelosi zamngxamisa uLote, zisithi: “Vuka! Thabatha umfazi wakho neentombi zakho zombini ezikhoyo apha,+ hleze utshayelwe ngenxa yesiphoso sesi sixeko!”+
16 Wathi akuqhubeka ezilazila,+ ngoko ngemfesane kaYehova kuye,+ la madoda abamba isandla sakhe nesandla somfazi wakhe nezandla zeentombi zakhe aza amkhupha, amsa ngaphandle kwesixeko.+
17 Yaye, akuba ebakhuphele ngaphandle kwaloo mmandla, yathi: “Baleka ngenxa yomphefumlo wakho!+ Musa ukukhangela emva+ yaye uze ungemi kuso sonke esi Sithili!+ Balekela kummandla weentaba kuba hleze utshayelwe!”+
18 Waza uLote wathi kuwo: “Hayi, khawuncede, Yehova!
19 Naku nje, kaloku, umkhonzi wakho eye wakholeka emehlweni akho+ ngokokude umenzele ububele bothando,+ obubonakalisileyo kum ngokuwusindisa umphefumlo wam,+ kodwa mna—andinakukwazi ukubalekela kummandla weentaba, kuba hleze ndehlelwe yintlekele ndize ndife ngokuqinisekileyo apho.+
20 Khawuncede, kaloku, esi sixeko sikufuphi ukuba ndingabalekela kuso kwaye siyinto encinane.+ Ndiyacela, bendingenako na ukubalekela kuso—asiyonto incinane na?—uze uqhubeke uphila umphefumlo wam.”+
21 Ngoko wathi kuye: “Yabona, ndinolwazelelelo ngawe ukusa nakweli nqanaba,+ ngokungasibhukuqi isixeko eso uthethe ngaso.+
22 Khawuleza! Balekela khona, kuba andinakwenza nto de ufike khona!”+ Kungenxa yoko le nto wasithiya eso sixeko igama lokuba yiTsoware.+
23 Lalisele liphumile ilanga kwelo lizwe ekufikeni kukaLote eTsoware.+
24 Waza uYehova wanisa isalfure nomlilo ovela kuYehova, emazulwini, phezu kweSodom naphezu kweGomora.+
25 Ngoko waqhubeka ezibhukuqa ezi zixeko, kwaneSithili siphela nabo bonke abemi bezo zixeko nezityalo zomhlaba.+
26 Umfazi wakhe wajika wakhangela ngasemva kwakhe, waza waba yintsika yetyuwa.+
27 Ke kaloku uAbraham wahamba ekuseni waya kwindawo apho wayemi khona phambi kukaYehova.+
28 Wandula ke wakhangela ezantsi ngaseSodom naseGomora nakulo lonke ilizwe leso Sithili waza wabona umbono. Yabona, nako kunyuka intshinyela yomsi kwelo lizwe injengentshinyela yomsi weziko!+
29 Kwathi xa uThixo wayesonakalisa izixeko zeso Sithili, uThixo wamkhumbula uAbraham ngokuthi athabathe amanyathelo okundulula uLote aphume kuloo ndawo ibhukuqwayo xa wayebhukuqa izixeko awayehlala kuzo uLote.+
30 Kamva uLote wanyuka waphuma eTsoware waza wahlala kummandla weentaba, ekunye neentombi zakhe zombini,+ kuba wayesoyika ukuhlala eTsoware.+ Ngoko wahlala emqolombeni, yena neentombi zakhe zombini.
31 Eyamazibulo yathi kwencinane: “Ubawo mdala yaye akukho ndoda kweli lizwe yokuba neentlobano zokwazana nathi ngokwendlela yomhlaba uphela.+
32 Yiza, simseze iwayini+ ubawo size silale naye, sigcine inzala ngobawo.”+
33 Ngoko zaqhubeka zimseza iwayini uyise ngobo busuku;+ yangena eyamazibulo yaza yalala noyise, kodwa akayazanga yena ukulala kwayo nokuvuka kwayo.
34 Kwaye ngengomso eyamazibulo yathi kwencinane: “Yabona, ndilele nobawo phezolo. Masimseze iwayini nangobu busuku. Uze ke wena ungene, ulale naye, ukuze sigcine inzala ngobawo.”
35 Ngoko zaqhubeka zimseza iwayini uyise ngobo busuku; yasuka ke encinane yaya kulala naye, kodwa akayazanga yena ukulala kwayo nokuvuka kwayo.
36 Kwaye zombini iintombi zikaLote zamitha ngoyise.+
37 Ekuhambeni kwexesha eyamazibulo yazala unyana yaza yamthiya igama elinguMowabhi.+ Yena nguyise wamaMowabhi, unanamhla.+
38 Yona encinane, nayo yazala unyana yaza yamthiya igama elinguBhen-ami. Yena nguyise woonyana baka-Amoni,+ unanamhla.
Yithumele
Yithumele
Genesis 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUNCEDA IINTSAPHO | UMTSHATO
Xa Ubuhlobo Bugqith’ Emgceni
INGXAKI
Masithi unomhlobo wesini esahlukileyo okuqonda kakuhle. Akukho nto ningakwaziyo ukuncokola ngayo. Uzixelela ukuba ‘singabahlobo nje,’ kodwa lona iqabane lakho belingenakucinga njalo xa linokuva iincoko zenu.
Kusenokwenzeka ukuba ubuhlobo benu sele bugqith’ emgceni yaye kuza kufuneka uyilungise le ngxaki. Kodwa ke, kuza kufuneka uqale uqonde unobangela wale ngxaki uzibona ukuyo.
ISIZATHU SOKUBA OKU KUSENZEKA
Ulwaneliseko. Xa sithetha inyani, kuthi ngco kuwe xa uhoywe ngumntu wesini esahlukileyo. Kumnandi ukwazi ukuba sixatyisiwe kwaye kusenza sizibone sibahle. Emva kwexesha elide utshatile, ukuhoywa ngomnye umntu wesini esahlukileyo kunokukwenza uzive usemcimbini. Kodwa nantsi into omele uyazi: ukuziva usemcimbini kuba uhoywe ngumntu ongeloqabane lakho kuza kukufaka engxakini. Xa uqalisa ukuthi swii ngumntu ongatshatanga naye, uwenza buthathaka umtshato wakho. Kaloku xa wenza loo nto, ucuntsula kuthando obufanele ukulunika umyeni okanye umkakho uze ulunike omnye umntu.
• Zibuze, ‘Zintoni endizifumana kobu buhlobo ebendifanele ndizifumane emtshatweni wam?’
Ukuba sesichengeni. IBhayibhile iyavuma ukuba abo batshatayo baya kufumana ‘imbandezelo.’ (1 Korinte 7:
• Zibuze, ‘Ngaba kukho ingxaki emtshatweni wam enokundenza ndithatheke xa ndinokuhoywa ngomnye umntu?’
OKO UNOKUKWENZA
Yiqonde ingozi. IBhayibhile ithi: ‘Ngaba unokuwufumba na umlilo esifubeni sakho zize izambatho zakho zingatshi?’ (IMizekeliso 6:
Yeka ukuphupha. Ubuhlobo obusondeleyo bunokukwenza uzibuze ukuba bekuya kuba njani xa ubutshate nalo mntu. Kusenokwenzeka ukuba uthelekisa iimpawu ezintle zalo mhlobo wakho neentsilelo zeqabane lakho, ibe ngokwenza loo nto uyalicinezela iqabane lakho! Ungalibali kaloku ukuba kusenokwenzeka ukuba imincili oba nayo xa ucinga ngalo mhlobo yileyo wawuba nayo xa ucinga ngalo mntu utshate naye.
Yiba nemida. Abantu bafaka iialam ezimotweni okanye emakhayeni abo ukuze kungaqhekezwa. Unokwenza okufanayo nakumtshato wakho. IBhayibhile ithi: “Londoloza intliziyo yakho.” (IMizekeliso 4:
Mayicace into yokuba utshatile
—mhlawumbi ngokuba ubeke iifoto zomntu otshate naye edesikeni yakho. —Umgaqo weBhayibhile: Genesis 2:24.
Zazi izinto ongenakuzivumela xa ukunye nabantu besini esahlukileyo. Ngokomzekelo, bekungayi kufaneleka ukuthetha nalo mhlobo ngeengxaki zakho zomtshato okanye uye kuphola kunye nomntu osebenza naye wesini esahlukileyo.
Ukuba unobuhlobo obugqith’ emgceni nomntu wesini esahlukileyo, buphelise. Ukuba kunzima, zibuze isizathu. Kunokuzama ukuthethelela obu buhlobo, cinga ngeqabane lakho uze wenze konke okusemandleni ukuze ukhusele umtshato wenu.
—Umgaqo weBhayibhile: IMizekeliso 5: 18, 19.


text:
Iimbalasane Zonyaka Odlulileyo
UISAYA 9:7 uthi xa ecacisa oko uThixo aya kukuphumeza ngoBukumkani bakhe, “Inzondelelo kaYehova wemikhosi iya kukwenza oku.” Ngokufanayo, naye uYesu Kristu, uKumkani wobo Bukumkani, wayenenzondelelo kakhulu ngonqulo lokwenyaniso ngalo lonke ixesha lobulungiseleli bakhe apha emhlabeni. (Yoh. 2:17) Ezi ngxelo zilandelayo zibonisa indlela amaNgqina kaYehova emhlabeni wonke aye axelisa ngayo inzondelelo kaYehova noYesu ngokunceda abantu babone uthando lukaBawo wabo wasezulwini.
KWELI CANDELO
“Silithanda Kakhulu IJelo Losasazo LamaNgqina”
Yintoni eyayibandakanyekile ekusekeni esi sitishi seIntanethi?
Ukukhawulezisa Umsebenzi Wokwakha IiHolo ZoBukumkani
Umsebenzi uye walungelelaniswa ukuze kwakhiwe iiholo ezininzi ezifunekayo.
Uqhuba Njani Umsebenzi Owenziwa EWarwick?
Funda ngenkqubela eyenziwa kumsebenzi wokwakhiwa kwekomkhulu lehlabathi elitsha lamaNgqina kaYehova.
Ukufikelela Abantu Ekunzima Ukubafumana
Yintoni eyabangela ukuba uTerry akholelwe ukuba into ayive kumaNgqina kaYehova iwuphendule umthandazo wakhe?
Kuya Kukhanya Ngokukhanya
Kweli candelo, funda ngendlela uYehova aqhubeka ekhanyisela ngayo indlela yabakhonzi bokwenyaniso.
Kunikezelwa Amasebe
AmaNgqina kaYehova eMadagascar naseIndonesia afumana iintsikelelo ezikhethekileyo ekuqaleni kuka-2015.
INguqulelo Yehlabathi Elitsha Ngeelwimi Ezingakumbi
Amahlelo ayi-16 akhululwa kunyaka wenkonzo ka-2015.
Ingxelo Yezomthetho
Uyaqhubeka umlo nxamnye nokudlelw’ indlala konqulo ehlabathini lonke.
Amagqabantshintshi—Iindaba Ezivela Ehlabathini Lonke
Imali eyayikwibhokisi kaKen yanceda ekwakhiweni kweHolo yoBukumkani.


text:
IJW Library
IJW Library iveliswe ngokusemthethweni ngamaNgqina kaYehova. Ineenguqulelo ezininzi zeBhayibhile, iincwadi neencwadana zokufunda iBhayibhile.
Izinto Onokuzifumana EBhayibhileni
Khetha phakathi kweenguqulelo ezintandathu zeBhayibhile.
Thelekisa zonke iinguqulelo zeBhayibhile ngokucofa inani levesi.
Funda nenye inkcazelo ehambelana naloo vesi ngokucofa inkwenkwezi yombhalo osemazantsi okanye unobumba ochaza iimbekiselo.
Ukukhangela
Hambis’ umnwe wakho uye ngasekhohlo okanye ngasekunene ukuze ubone incwadi oyifundayo ngelo xesha.
Ungabeka uphawu nakweyiphi na ivesi okanye isahluko ukuze wazi ukuba ubuphelele phi.
Ungazifumana lula izinto osandul’ ukuzenza ngokucofa nje iqhosha.
Unokukhangela amagama okanye amabinzana kuloo ncwadi uyifunayo.
Izinto Oza Kukwazi Ukuzenza Kungekudala
Uza kukwazi ukukrwelela kuloo nto uyifundayo
Uza kuba neNguqulela Yehlabathi Elitsha YeZibhalo Ezingcwele
–Uhlelo Lokufundisa
Uza kukwazi ukubhala amanqaku kuloo nto uyifundayo


text:
IIMBALASANE ZONYAKA ODLULILEYO
Amagqabantshintshi—Iindaba Ezivela Ehlabathini Lonke
Banika Nabanye Izinto Abazikhupheleyo
Nangona abantu baseCuba bengenayo bonke i-Intanethi, inkampani yeefowuni iye yayifaka kwiivenkile zayo. Sekunjalo, amaxabiso ayo asephezulu. Ngenxa yoko, ukuze kuncedwe abazalwana ukuba nabo bafumane izinto ezikwi-jw.org, isebe lakhuthaza amabandla ukuba abe nomvakalisi oza kuya kwenye yezo venkile ukuze akhuphele iimpapasho, izinto ezirekhodiweyo kunye neevidiyo kwiwebhsayithi yethu aze abonise nabanye abazalwana bamabandla asekuhlaleni. Eli lungiselelo liye laphumelela.
IHolo YoBukumkani Ibaluleke Ngaphezu Kweselfowuni
UTeona, oneminyaka eyi-10 kunye nosisi wakhe oneminyaka esibhozo uTamuna, bahlala kwiRiphabhliki yaseGeorgia. La mantombazana ayefuna iselfowuni. Umakhulu wawo wawathembisa ukuba uza kuwahlephulela kumrholo wakhe nyanga nganye ukuze akwazi ukuyithenga. Okubuhlungu kukuba umakhulu wasweleka ngesiquphe. Nakuba kunjalo, intsapho yawanika umrholo wokugqibela kamakhulu ukuze akwazi ukuthenga iselfowuni. Emva kokuba ecingisisile ngale nto, la mantombazana abhalela ibandla lawo esithi: “Siyazi ukuba kwiiveki ezimbini ezizayo kuza kwakhiwa iHolo yoBukumkani kwilali yethu iT’erjola. Umakhulu wethu ebefuna nyhani ukuncedisa xa kusakhiwa, ngoko ke, sicinge ukuba inkamnkam yakhe yokugqibela siyise ebandleni kunokuba sithenge iselfowuni. Sicela nisakhele iHolo yoBukumkani entle!”
IZibhalo ZesiGrike NgesiTetum
NgoJanuwari 17, 2014, eDili, eTimor-Leste, uGeoffrey Jackson welungu leQumrhu Elilawulayo wakhulula iNguqulelo Yehlabathi Elitsha YeZibhalo ZamaKristu ZesiGrike ngesiTetum, olona lwimi luthethwayo kwelo lizwe. Ngaphambili, iBhayibhile yeZibhalo ZesiGrike yayishicilelwa ize isasazwe yiCawa yamaKatolika, eyayingafuni ukuyithengisela amaNgqina kaYehova okanye abantu ekucingwa ukuba bafunda namaNgqina. Noko ke, inguqulelo yamaKatolika yayinezinto ezininzi ezingachananga, ezishiyiweyo, isebenzisa amagama akudala yaye indlela eprintwe ngayo inengxaki. Ngokwahlukileyo koko, ethetha ngeNguqulelo Yehlabathi Elitsha, uDarren, ongumvangeli eTimor-Leste wathi: “Uninzi lwabantu balapha eTimor-Leste abafunda iNguqulelo Yehlabathi Elitsha bayayithanda kuba ichanile yaye sebecela ezabo. Bathi ifundeka kamnandi yaye bayayithanda le inamagama amakhulu kuba amakhaya amaninzi anoofinyafuthi. Ngoku abaninzi abaye bazifumana bayazifunda.”
‘KuYehova Ndifanelekile’
NgoJanuwari 2014, umsebenzi wokuguqulela wesiRomany esithethwa eMakedoni wenze imbali. Kwasekwa iqela labaguquleli kwaza kwanconyelwa ukuba kuguqulelwe iincwadi kungekuphela ngolo lwimi kodwa nangesiCyrillic. Oku kubancede kakhulu abantu abathetha isiRomany abasiqhele kakhulu isiCyrillic, esiyindlela ekubhalwa ngayo eMakedoni.
Uninzi lwabantu abathetha isiRomany bayithanda kakhulu into yokuba intlangano kaYehova ineencwadi zolwimi lwabo. Omnye udade wathi: “Ekubeni ndithetha isiRomany, abantu bezinye ilwimi basoloko bendijongela phantsi, ngenxa yoko ndiyambulela uYehova ngokundibona ndikufanelekele ukufumana iincwadi ngolwimi lwam. Oku kundisondeza nangakumbi kuye.”
“Ndiyambulela uYehova ngokundibona ndikufanelekele ukufumana iincwadi ngolwimi lwam”
Ukuba Phantsi Kwelinye Isebe
Ukususela ngoFebruwari 1, 2014, iofisi yesebe eseMerika iye yavelela intsimi namabandla aseJamaica nakwiCayman Islands. Asinamazwi okuyichaza indlela abamanyene ngayo abavakalisi abangaphezu kwe-1.2 ezigidi abakwintsimi yesebe laseMerika! Eli nani liquka amaphondo aseMerika ayi-50, iBahamas, iBermuda, iBritish ne-U.S. Virgin Islands, iPuerto Rico neTurks and Caicos Islands.
Oovulindlela EJapan
Abazalwana noodade baseJapan basaqhubeka bebonisa umoya wobuvulindlela yaye inani loovulindlela abathe ngxi apha likwindawo yesine ukuba likhulu ehlabathini. Ekuqaleni konyaka wenkonzo ka-2014, kuye kwakho oovulindlela abayi-2 646, nto leyo ebangele ukuba babeyi-65 668 oovulindlela kweli. NgoMatshi 2014, bangaphezu kwesiqingatha abavakalisi abaye baba ngoovulindlela.


text:
Ilungu Elitsha LeQumrhu Elilawulayo LamaNgqina KaYehova
Ngentsasa yangoLwesithathu, ngoSeptemba 5, 2012, kwachazelwa intsapho yeBheteli yaseUnited States neyaseKhanada ukuba kongezwe ilungu elitsha kwiQumrhu Elilawulayo lamaNgqina kaYehova. UMark Sanderson waba lilungu leQumrhu Elilawulayo ukususela ngoSeptemba 1, 2012.
UMzalwana uSanderson wakhuliswa ngabazali abangamaKristu eSan Diego, eKhalifoniya, eUnited States, waza wabhaptizwa ngoFebruwari 9, 1975. Waba nguvulindlela ngoSeptemba 1, 1983, eSaskatchewan, eKhanada. NgoDisemba 1990, waphumelela kwiklasi yesixhenxe yeSikolo Sokuqeqesha Abalungiseleli (ngoku ekuthiwa siSikolo SeBhayibhile Sabazalwana Abangatshatanga) eUnited States. NgoAprili 1991, waba nguvulindlela okhethekileyo kwisiqithi saseNewfoundland, eKhanada. Emva kokuba libambela lomveleli wesiphaluka, ngoFebruwari 1997 waba lilungu lentsapho yaseBheteli eKhanada. NgoNovemba 2000, watshintshelwa kwisebe laseUnited States, apho wafika wasebenza kwiSebe Lenkcazelo Yezibhedlele waza kamva waya kwiSebe Lenkonzo.
NgoSeptemba 2008, uMzalwana uSanderson waya kwiSikolo Samalungu eKomiti yeSebe waza kamva waba lilungu leKomiti yeSebe lasePhilippines. NgoSeptemba 2010, wabuyiselwa eUnited States, waza wancedisa iKomiti Yenkonzo yeQumrhu Elilawulayo.


text:
Uvuyo Olubangelwa Kukupha
“Kunoyolo ngakumbi ukupha kunokwamkela.”—IZENZO 20:35.
Isizathu sokuba abanye bebhiyozela iKrismesi.
Kanye njengoko uYesu watshoyo, ukupha kubangela lowo uphiwayo nophayo bavuye. Abo bafuna olo vuyo, bajonga ukuphana izipho njengenye yezona zinto zibalulekileyo ngexesha leKrismesi. Nkqu nakunyaka ophelileyo obuneemeko ezinzima kwezoqoqosho, olunye uhlolisiso lufumanise ukuba, eIreland, ntsapho nganye ibilindeleke ukuba ichithe ngaphezulu kwama-R5 500 kwizipho zeKrismesi.
Kutheni ilucelomngeni nje le nto kwabanye?
Abantu abaninzi bavakalelwa kukuba ukupha abanye izipho ngeKrismesi kuyacinizela yaye akuzisi vuyo lungakumbi. Yenzeka njani loo nto? Abaninzi bavakalelwa kukuba banyanzelekile ukuba bathenge izipho abangenakuzifikelela. Kwakhona, ekubeni abantu bethenga izipho ngaxeshanye, kuyagcwala yaye kuyaphithizela ezivenkileni nto leyo eyenza ingqondo ixakaniseke.
Yiyiphi imigaqo yeBhayibhile enokunceda?
“Ziqheliseni ukupha,” watsho njalo uYesu. * (Luka 6:38) Akazange athi abantu mabaphane izipho ngexesha elithile enyakeni. UYesu wabongoza abalandeli bakhe ukuba ukupha kube ngumkhwa ozenzekelayo kubomi babo.
“Ngamnye makenze kanye njengoko egqibile entliziyweni yakhe, kungekhona ngokukrokra okanye ngokunyanzelwa, kuba uThixo uthanda umphi ochwayitileyo.” (2 Korinte 9:7) Eyona nto yayithethwa nguPawulos kukuba, “makungabikho mntu uziva ‘enyanzelekile,’ ngokungathi uqhutywe ngasemva ukuze aphe” yatshonjalo enye imbekiselo yeBhayibhile. Ukuba “ngumphi ochwayitileyo” kususa naziphi na iimvakalelo zokuziva ubophelelekile ukuba uthenge isipho esifunwa nguloo mntu ngexesha elithile—njengokuba kuye kube njalo ngexesha leKrismesi.
“Ukuba umntu unolangazelelo kuqala, umnikelo wakhe wamkeleka ngakumbi ngokoko anako, kungekhona ngokoko angenako.” (2 Korinte 8:12) UThixo akafuni amaKristu angene zwabha ematyaleni ukuze athengele abanye izipho zexabiso. Endaweni yoko, xa umntu esipha ngokoko anako,’ asijongwa njengesipho njee kodwa “njengesixabisekileyo.” Okunjani ukungqubana phakathi kwala mazwi nalawo ezentengiso abasematheni ngexesha leKrismesi athi, “thenga ngoku, ubhatale kamva!”
^ isiqe. 8 Ezinye iinguqulelo zeBhayibhile ngokulula zisuke nje zithi: “Yipha.” Noko ke, kumbhalo wesiGrike wantlandlolo, esi senzi sibonisa isenzo esiqhubekayo. Ukuze ibonise indlela ecacileyo uYesu awalisebenzisa ngayo eli gama, INguqulelo Yehlabathi Elitsha ithe “ziqheliseni ukupha.”


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Ngonyaka wokuqala kaBheleshatsare+ ukumkani waseBhabhiloni, uDaniyeli wabona iphupha nemibono yentloko yakhe esemandlalweni wakhe.+ Waza walibhala phantsi iphupha elo.+ Wachaza zonke iinkcukacha zalo.
2 Wathi ke uDaniyeli:
“Ndabona emibonweni yam ebusuku imimoya yomine+ yamazulu izamazamisa ulwandle olukhulu.+
3 Kwaza kwavela amarhamncwa amakhulu amane+ ephuma elwandle,+ ngalinye lahlukile+ kwamanye.
4 “Elokuqala lalinjengengonyama,+ yaye lalinamaphiko okhozi.+ Ndithe ndisabukele suka amaphiko alo ancothulwa, laphakanyiswa emhlabeni+ laza lamiswa ngeenyawo ezimbini njengomntu, lanikwa intliziyo yomntu.+
5 “Ndabona elinye irhamncwa, elesibini, lona linjengebhere.+ Kwaye laphakanyiswa ngacala-nye,+ lineembambo ezintathu emlonyeni walo phakathi kwamazinyo alo; yaye kwathiwa kulo, ‘Suka, udle inyama eninzi.’+
6 “Emva koko ndabona elinye irhamncwa, linjengehlosi,+ kodwa lalinamaphiko amane esidalwa esiphaphazelayo emhlana. Kwaye eli rhamncwa lalineentloko ezine,+ laza lanikwa igunya lokulawula.
7 “Kwakhona emibonweni yam yasebusuku ndabona irhamncwa lesine, eloyikekayo nelinkwantyisayo nelomelele ngokungaqhelekanga.+ Kwaye lalinamazinyo entsimbi, amakhulu. Laliqwenga lityumza, lize okuseleyo likunyathele ngeenyawo zalo. Lalahlukile kuwo onke amanye amarhamncwa awayephambi kwalo, yaye lalineempondo ezilishumi.+
8 Ndaziqwalasela iimpondo zalo, ndabona kuvela olunye uphondo, oluncinane,+ phakathi kwazo, kwaza kwancothulwa ezintathu kwiimpondo zokuqala phambi kwalo. Yaye olu phondo lwalunamehlo anjengamehlo omntu, nomlomo othetha izinto ezinkulu.+
9 “Ndathi ndisabukele njalo, ndabona kubekwa+ iitrone waza uNyangelemihla+ wahlala phantsi. Isinxibo sakhe sasimhlophe njengekhephu,+ neenwele zentloko yakhe zazinjengoboya obucocekileyo.+ Itrone yakhe yayingamadangatye omlilo;+ amavili ayo ayengumlilo ovuthayo.+
10 Kwakuqukuqela umsinga womlilo uphuma phambi kwakhe.+ Kwakukho amawaka aliwaka awayelungiselela phambi kwakhe,+ neshumi lamawaka eliphindwe ngeshumi lamawaka elalimi kanye phambi kwakhe.+ Yahlala phantsi iNkundla,+ kwaza kwavulwa iincwadi.
11 “Kwavakala isandi samazwi amakhulu awayethethwa luphondo;+ ndaza ndaqhubeka ndibukele lada labulawa irhamncwa nomzimba walo watshiswa ngomlilo.+
12 Ke wona amanye amarhamncwa,+ ahluthwa amagunya awo okulawula, aza andiselwa ubomi okwethutyana.+
13 “Ndaqhubeka ndibona emibonweni yasebusuku, nanko kusiza ngamafu+ amazulu uthile onjengonyana womntu;+ waza wafikelela kuNyangelemihla,+ bamsondeza ke kanye phambi Kwakhe.+
14 Wanikwa ulawulo+ nesidima+ nobukumkani,+ ukuze zonke izizwana neentlanga neelwimi zimkhonze.+ Ulawulo lwakhe lulawulo oluhlala ngokungenammiselo olungayi kudlula, nobukumkani bakhe bobungayi konakaliswa.+
15 “Mna ke, Daniyeli, umoya wam wabandezeleka ngaphakathi ngenxa yoko, nemibono leyo yentloko yam yandothusa.+
16 Ndasondela komnye wabo babemile, ukuze ndicele kuye inkcazelo enokuthenjwa ngako konke oku.+ Ke yena wandityhilela intsingiselo yoku, wathi kum,
17 “‘La marhamncwa makhulu mane,+ ngookumkani abane abaya kuvela emhlabeni.+
18 Kodwa abangcwele+ baLowo uPhakamileyo+ baya kubuthabatha ubukumkani, buze ubukumkani+ babo buhlale buhleli ixesha elingenammiselo.’
19 “Ngoko ndanqwenela ukwazi ngerhamncwa lesine, elalahlukile kuwo onke amanye, lisoyikeka ngokungaqhelekanga, linamazinyo entsimbi, neenzipho zalo izezobhedu, elaliqwenga, lityumza, lize likunyathele ngeenyawo zalo okuseleyo;+
20 ndandifuna ukwazi nangeempondo ezilishumi ezazisentlokweni yalo,+ nangolunye uphondo+ olwavelayo kwaza kwawa ezintathu phambi kwalo,+ lona kanye uphondo olwalunamehlo nomlomo othetha izinto ezinkulu,+ nolwalubonakala lulukhulu kunezinye.
21 “Ndalubona olo phondo lusilwa imfazwe nabangcwele, lwaboyisa,+
22 kwada kwafika uNyangelemihla+ wabagwebela abangcwele baLowo uPhakamileyo,+ lafika nexesha eliqinisekileyo lokuba ubukumkani bube bobabo bangcwele.+
23 “Waqhubeka ke endichazela esithi, ‘Eli rhamncwa lesine bubukumkani besine obuya kubakho emhlabeni, obuya kwahluka kuzo zonke ezinye izikumkani; bona buya kuwuqwenga wonke umhlaba, buwunyathelele phantsi, buwutyumze.+
24 Zona ke iimpondo ezilishumi ngookumkani abalishumi abaya kuvela kobo bukumkani;+ yaye kuya kuvela omnye emva kwabo; yena uya kwahluka kwabo bokuqala,+ aze oyise ookumkani abathathu.+
25 Uya kuthetha amazwi anxamnye nOyena Uphakamileyo,+ ababandezele abangcwele baLowo uPhakamileyo.+ Yaye uya kuzimisela ukutshintsha amaxesha+ nomthetho,+ bona ke baya kunikelwa kuye okwexesha, namaxesha nesiqingatha sexesha.+
26 Kambe ke iNkundla ngokwayo iya kuhlala phantsi,+ imhluthe ulawulo lwakhe, abhujiswe, atshatyalaliswe ngokupheleleyo.+
27 “‘Buya kwandula ke ubukumkani nolawulo nobukhulu bezikumkani phantsi kwamazulu onke bunikwe abangcwele baLowo uPhakamileyo.+ Ubukumkani babo bubukumkani obuhlala ngokungenammiselo,+ yaye bonke abalawuli baya kubakhonza baze babathobele.’+
28 “Iphela apho ke le nkcazelo. Mna ke, Daniyeli, iingcamango zam zandothusa kakhulu, kangangokuba nebala lolusu lwam laguquka; kodwa yona le nkcazelo ndayigcina entliziyweni yam.”+
Yithumele
Yithumele
Daniyeli 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=27&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UBUTYEBI OBUPHUMA ELIZWINI LIKATHIXO | INDUMISO 119
“Hamba Emthethweni KaYehova”
Ukuhamba emthethweni kaYehova kuthetha ukulithobela ukhokelo lukaThixo singanyanzelwa. EBhayibhileni sinemizekelo emihle emininzi yabantu abafana nomdumisi. Bahamba emthethweni kaYehova baza bathembela kuye.
Ulonwabo lokwenene luxhomekeke ekubeni sithobele umthetho kaThixo
UYoshuwa wayengalithandabuzi nakancinane ukhokelo lukaYehova. Wayesazi ukuba ulonwabo nempumelelo yakhe, zazixhomekeke ekuthembeni uYehova ngentliziyo yakhe yonke
ILizwi likaThixo lisinika isibindi sokujongana neemvavanyo zobomi
UYeremiya waba nesibindi waza wamthemba uYehova phantsi kweemeko ezinzima. Wazixakekisa ngesabelo sakhe kunokuba athi phithi zizinto ezazinokumtyela ixesha
Ukuba nolwazi oluchanileyo ngeLizwi likaThixo kusenza singoyiki ukushumayela
UPawulos wayengoyiki ngokoyikiswa, wayelishumayela kubantu bonke iLizwi likaThixo. Wamthemba ngokupheleleyo uYehova xa ngesibindi washumayela kwiRhuluneli uFeliks
Kuxa kutheni apho kunokufuneka ndibe nesibindi xa ndishumayela?
Esikolweni
Emsebenzini
Entsatsheni
Kwenye indawo


text:
APRILI 27, 2015
EMERIKA
UDorothy Covington, Umfazi Wegqwetha Lenkululeko UHayden Covington, Usweleke Eneminyaka Eyi-92
UDorothy Mae Sennett Covington, owayesilwela inkululeko yamaNgqina KaYehova ngeminyaka yee-1940 neyee-1950, usweleke ngoMatshi 14, 2015, eneminyaka eyi-92, eCincinnati, eOhio.
Ukulwela Amalungelo
Ngeminyaka yee-1940, ngokuzithandela uDorothy wancedisa igqwetha elinguVictor Schmidt, elaliliNgqina LikaYehova nelalisebenzela ukulwela amalungelo awo. Ngelo xesha, amaNgqina KaYehova ayetshutshiswa kakhulu eMerika ngenxa yokwanda komoya wokuthand’ ilizwe owawukho ngeMfazwe Yehlabathi II. Ukungathathi cala kwamaNgqina ngokuphathelele imibhiyozo yokuthand’ ilizwe nokungavumi ukuya emkhosini ngenxa yezazela zawo, kwakungqubana noko kwakusenziwa ngelo xesha. Incwadi ethi The Lustre of Our Country ithi, “indlela awayetshutshiswa ngayo amaNgqina ngo-1941 ukusa ku-1943 yaba kukuqalisa kokunganyamezelwa konqulo eMerika kuloo minyaka yee-1900.”
AmaNgqina ayehlaselwa ngamahlokondiba futhi ebanjwa kulo lonke elaseMerika, kuquka eCincinnati, eOhio naseIndiana. UVictor Schmidt wayetyhutyha yonke le ngingqi emela amaNgqina KaYehova awayebanjwe ngokungekho mthethweni. Kwangaxeshanye, uDorothy wayengaxhasi nje umsebenzi wezomthetho eofisini kaVictor Schmidt kuphela, kodwa wayenaso nesibindi sokuzibek’ esichengeni sokuhlaselwa lihlokondiba labantu ngokuthi aye kushumayela.
Intw’ angasoze ayilibale uDorothy ziziganeko ezakhokelela kudushe lwaseConnersville, eIndiana. Kwiintsuku nje eziyi-17 emva kokuba iNkundla Ephakamileyo yenze isigqibo esiqatha kwityala lango-1940 lokungakhahlel’ iflegi leMinersville School District v. Gobitis, umphathi wamapolisa eConnersville wabamba amaNgqina amathandathu ngenxa yokuba aye akavuma ukukhahlel’ isipeliti esasineflegi yaseMerika. Kwakulapha eConnersville apho uVictor Schmidt noHayden Covington, ummeli wamaNgqina KaYehova ukususela ngo-1939 ukuya kutsho ngo-1963, balwela amaNgqina amabini awathi kamva atyholwa ngokwenza iyelenqe.
Akugqiba ingxoxo yakhe, uMnu. Covington wakhawuleza waya kukhwela inqwelo-moya eleqa ityala elaliseMaine, kodwa uVictor Schmidt nomfazi wakhe balinda ukuva isigwebo. Emva koko, bahlaselwa lihlokondiba labantu. UVictor, inkosikazi yakhe nabanye banyamezela izithonga zamanqindi esinye emva kwesinye kodwa ke ekugqibeleni bade babhungca.
Kudliwano-ndlebe obelubanjwe kwiiveki ezintathu ngaphambi kokufa kwakhe, uDorothy uchaze ukuba emva kweenyanga ezilishumi kuphume isigwebo, kwabanjwa amaNgqina ayi-75 eConnersville kwangenxa yokuba etyholwa ngokwenza iyelenqe. UDorothy uthe: “Uninzi lwethu maNgqina lwavalelwa, ibe elona xesha esatshutshiswa kakhulu ngalo leliya laseConnersville.”
UHayden Covington, uVictor Schmidt, nabanye baqhubeka besilwela inkululeko yamaNgqina KaYehova. UCovington noSchmidt baye bakwazi ukujika izigwebo zaseConnersville, ibe uCovington wancedisa uSchmidt nakwamanye amatyala kuloo ngingqi. Njengoko uDorothy wayencedisa uHayden, baba ngabahlobo. Batshata ngo-1949.
Kwikomkhulu LamaNgqina
UDorothy wafudukela eNew York ukuze axhase uHayden kumsebenzi wakhe onzima kwikomkhulu lamaNgqina KaYehova eBrooklyn, eNew York, ibe waqhubeka eshumayela ixesha elininzi ngoxa uHayden yena esilwa amadabi ezomthetho. UCovington, ekwakusithiwa lelona gqwetha liphum’ izandla ngexesha lakhe, wasebenza ngokuzimisela kumatyala amaninzi abandakanya inkululeko yamaNgqina KaYehova. Waxoxa izihlandlo ezingaphezu kweziyi-40 kwiNkundla Ephakamileyo ibe kwezasekuhlaleni, waxoxa izihlandlo ezingaphezu kweziyi-100.
UDorothy wayemkhapha uHayden xa esiya kumela amaNgqina KaYehova kwiNkundla Ephakamileyo kulo lonke elaseMerika. Uthe: “UHayden wayesilwela inkululeko esiye siyibethe ngoyaba thina. Ndicing’ ukuba intle kakhulu into yokuba achithe ubomi bakhe enceda abantu—hayi eMerika kuphela kodwa nakwezinye iindawo.”
Intsapho Nomsebenzi Wokushumayela
Ngo-1959, uDorothy noHayden bazal’ intombi enguLynn, baza kwiminyaka emithathu kamva, bazala unyana onguLane. Ethubeni, le ntsapho yawushiya umhlaba waseNew York yaza yabuyela eOhio ngo-1972. Njengoko abantwana babekhula, uDorothy wachith’ ixesha ebafundis’ iBhayibhile ibe eyona nto wayexakeke yiyo ngumsebenzi wokushumayela.
Le ntsapho yaswelekelwa nguHayden ngoNovemba 21, 1978. UDorothy waphindela kumsebenzi wakhe wokushicilela, esebenzela amaphepha-ndaba ahlukahlukeneyo, kuquka iThe Cincinnati Enquirer. Umsebenzi wakhe wokushicilela wawunzima kakhulu, kangangokuba kwakusithiwa ngumsebenzi wamadoda, kuba wawuquka umsebenzi ongelulanga wokufaka umsizi kumatshini wokuchwetheza. Xa ethath’ umhlala-phantsi ngo-1988, uDorothy waphinda wachith’ ixesha lakhe lonke kumsebenzi wokufundisa abantu iBhayibhile. Wayedume ngokuhlal’ ekhuthele, ngokwazi iBhayibhile nangokwazi ukuphendula imibuzo ngokuthi avele atyhile ngqo kweyona vesi ifanelekileyo eBhayibhileni.
ULane, unyana kaDorothy, wasweleka kuqala, ibe yena uDorothy ushiya ngasemva intombi yakhe uLynn Elfers; umkhwenyana wakhe uGary Elfers; abazukulwana ababini; nodadewabo omncinci, uRuth Sennett Naids.


text:
ISAHLUKO 19
“Ubulumko BukaThixo Kwimfihlelo Engcwele”
1, 2. Yiyiphi “imfihlelo engcwele” esifanele sibe nomdla kuyo, yaye ngoba?
IIMFIHLELO! Ngenxa yokuba zibangel’ umdla, ziyachulumancisa, yaye ziyamangalisa, ngokufuthi abantu bakufumanisa kunzima ukuzigcina ziyimfihlo. Noko ke, iBhayibhile ithi: “Uzuko lukaThixo kukugcina umbandela oyimfihlo.” (IMizekeliso 25:2) Ewe, njengoMlawuli onguMongami noMdali, ngokufanelekileyo uYehova uzigcina ezinye izinto ziyimfihlo eluntwini de kube lixesha lakhe elifanelekileyo lokuzityhila.
2 Noko ke, kukho imfihlelo echulumancisayo nebangel’ umdla uYehova aye wayityhila eLizwini lakhe. Ibizwa ngokuba ‘yimfihlelo engcwele yokuthanda kukaThixo.’ (Efese 1:9) Ukufunda ngayo kubaluleke ngakumbi kunokukunika nje ulwazi. Ukwazi ngale mfihlelo kunokukhokelela elusindisweni yaye kunokukukhanyisela ngobulumko obungenakulinganiswa nanto bukaYehova.
Ityhilwe Ngokwamanqanaba
3, 4. Isiprofeto esibhalwe kwiGenesis 3:15 salinikela njani ithemba, yaye yiyiphi “imfihlelo engcwele” esiye sayiquka?
3 Xa uAdam noEva bonayo, kwakusenokubonakala ngathi injongo kaYehova yokuba nomhlaba oyiparadesi omiwe ngabantu abafezekileyo yayiphazamisekile. Kodwa ngoko nangoko uThixo wayicombulula loo ngxaki. Wathi: “Ndiya kubeka ubutshaba phakathi kwakho [inyoka] nomfazi naphakathi kwembewu yakho nembewu yakhe. Yona iya kukutyumza intloko uze wena uyityumze isithende.”—Genesis 3:15.
4 La ngamazwi adidayo nafihlakeleyo. Wayengubani lo mfazi? Yayingubani inyoka? Yayingubani ‘imbewu’ eyayiza kutyumza intloko yenyoka? UAdam noEva babenokuqikelela nje kuphela. Noko ke, la mazwi kaThixo ayenikela ithemba kuyo nayiphi na inzala ethembekileyo yeso sibini singathembekanga. Ekugqibeleni kwakuza kwenziwa ubulungisa. Injongo kaYehova yayiza kuzaliseka. Kodwa njani? Yiyo kanye ke leyo imfihlelo! IBhayibhile iyibiza ngokuthi “[bubulumko] bukaThixo kwimfihlelo engcwele, ubulumko obufihlakeleyo.”—1 Korinte 2:7.
5. Zekelisa isizathu sokuba uYehova ayityhile ngokwamanqanaba imfihlelo yakhe.
5 ‘NjengoMtyhili weemfihlelo,’ ekugqibeleni uYehova wayeza kuzityhila iinkcukacha ezibalulekileyo ezaziphathelele ukuzaliseka kwale mfihlelo. (Daniyeli 2:28) Kodwa wayeza kukwenza ngokuthe ngcembe oko, ngokwamanqanaba. Ngokomzekelo, sisenokucinga ngendlela asabela ngayo ubawo onothando xa inkwenkwana yakhe imbuza isithi, “Tata, ndavela phi?” Ubawo olumkileyo unikela inkcazelo elingene ingqondo yaloo nkwenkwana. Njengoko ikhula, uyise uyixelela okungakumbi. Ngokufanayo, uYehova uyaqonda xa abantu bakhe belungele ukutyhilelwa ngokuthanda nangenjongo yakhe.—IMizekeliso 4:18; Daniyeli 12:4.
6. (a) Yiyiphi injongo efezwa ngumnqophiso, okanye isivumelwano? (b) Kutheni siphawuleka nje isibakala sokuba uYehova enze umnqophiso kunye nabantu?
6 Wayityhila njani uYehova le mfihlelo? Wasebenzisa uthotho lweminqophiso, okanye izivumelwano. Kusenokwenzeka ukuba nawe wakha wasenza isivumelwano—mhlawumbi ukuze uthenge indlu, uboleke okanye ubolekise ngemali. Isivumelwano esinjalo sisisiqinisekiso esisemthethweni sokuba oko kuvunyelwene ngako kuza kuzaliseka. Kodwa kutheni uYehova efanele enze iminqophiso, okanye izivumelwano ezisemthethweni, kunye nabantu? Ngokuqinisekileyo, ilizwi lakhe lisisiqinisekiso esaneleyo sezithembiso zakhe. Kuyinyaniso oko, ukanti, kangangezihlandlo eziliqela, uThixo uye ngobubele walisekela ilizwi lakhe ngezivumelwano ezisemthethweni. Ezi zivumelwano ziqinileyo zisinika thina bantu bangafezekanga isizathu esiqine ngakumbi sokuba nentembelo kwizithembiso zikaYehova.—Hebhere 6:16-18.
Umnqophiso Kunye NoAbraham
7, 8. (a) Nguwuphi umnqophiso uYehova awawenza noAbraham, yaye watyhila ntoni ngemfihlelo engcwele? (b) UYehova wawutyhila njani ngokwamanqanaba umnombo eyayiza kuvela kuwo iMbewu ethenjisiweyo?
7 Ngaphezu kwamawaka amabini eminyaka emva kokugxothwa komntu eParadesi, uYehova wathi kumkhonzi wakhe othembekileyo uAbraham: “Ngokuqinisekileyo ndiya kuyandisa imbewu yakho njengeenkwenkwezi zasemazulwini . . . yaye ngokuqinisekileyo ziya kuzisikelela ngembewu yakho zonke iintlanga zomhlaba kuba uliphulaphule ilizwi lam.” (Genesis 22:17, 18) Oku kwakungaphezu kokuba sisithembiso nje kuphela; uYehova wasiqinisa ngokuthi asenze sibe ngumnqophiso osemthethweni waza wawugximfiza ngesifungo esingenakujikwa. (Genesis 17:1, 2; Hebhere 6:13-15) Hayi indlela esihlab’ umxhelo ngayo isibakala sokuba iNkosi enguMongami ide yenze isivumelwano sokusikelela uluntu!
“Ndiya kuyandisa imbewu yakho njengeenkwenkwezi zasemazulwini”
8 Umnqophiso ka-Abraham watyhila ukuba iMbewu ethenjisiweyo yayiza kuza njengomntu, kuba yayiza kuvela kumnombo ka-Abraham. Kodwa yayiza kuba ngubani? Ekuhambeni kwexesha, uYehova watyhila ukuba koonyana baka-Abraham, uIsake wayeza kuba ngukhokho waloo Mbewu. Koonyana ababini bakaIsake, kwanyulwa uYakobi. (Genesis 21:12; 28:13, 14) Kamva, uYakobi wavakalisa la mazwi esiprofeto ngomnye woonyana bakhe abali-12: “Intonga yobukhosi ayisayi kusuka kuYuda, nomsimelelo womyaleli phakathi kweenyawo zakhe, ade afike uShilo [“Lowo Kukokwakhe”]; zize zithobele yena izizwana.” (Genesis 49:10) Ngoko kwakusaziwa ukuba le Mbewu yayiza kuba ngukumkani, owayeza kuvela kumnombo kaYuda!
Umnqophiso Kunye NoSirayeli
9, 10. (a) Nguwuphi umnqophiso uYehova awawenza nohlanga lukaSirayeli, yaye loo mnqophiso walukhusela njani? (b) UMthetho wenza njani kwacaca ukuba uluntu lwaluyifuna intlawulelo?
9 Ngowe-1513 B.C.E, uYehova wenza ilungiselelo elayityhila ngakumbi imfihlelo engcwele. Wenza umnqophiso kunye nenzala ka-Abraham, uhlanga lukaSirayeli. Nangona ungasasebenzi ngoku, lo mnqophiso woMthetho kaMoses wawuyinxalenye ebalulekileyo yenjongo kaYehova yokuzisa iMbewu ethenjisiweyo. Njani? Khawuqwalasele ezi ndlela zintathu. Okokuqala, uMthetho wawufana nodonga lokukhusela. (Efese 2:14) Imimiselo yawo yobulungisa yayifana nodonga olwaluphakathi kwamaYuda kunye neeNtlanga. Ngaloo ndlela uMthetho wanceda ekulondolozweni komnombo weMbewu ethenjisiweyo. Ngenxa yokulondolozwa okunjalo, olu hlanga lwalusekho ekufikeni kwexesha likaThixo lokuba uMesiya azalwe kwisizwe sikaYuda.
10 Okwesibini, uMthetho wenza kwacaca ukuba uluntu lwaluyifuna intlawulelo. Njengoko wawunguMthetho ogqibeleleyo, wabhenca ukuba abantu abanesono abanawo amandla okunamathela kuwo ngokupheleleyo. Ngaloo ndlela wenza ukuba “ukunxaxha kubonakaliswe, de ifike imbewu ekwakwenziwe kuyo isithembiso.” (Galati 3:19) Ngokusetyenziswa kwemibingelelo yezilwanyana, uMthetho wenza ilungiselelo lokucanyagushelwa kwezono okwexeshana. Kodwa, njengokuba uPawulos wabhala wathi, “akunakwenzeka ukuba igazi leenkunzi zeenkomo neleebhokhwe lisuse izono,” ngoko le mibingelelo yayifuzisela nje kuphela idini lentlawulelo likaKristu. (Hebhere 10:1-4) Ngoko, kumaYuda athembekileyo, loo mnqophiso waba ‘ngumkhapheli owakhokelela kuKristu.’—Galati 3:24.
11. Sisiphi isithembiso esizukileyo umnqophiso woMthetho owasinika uSirayeli, kodwa kwakutheni ukuze olo hlanga ngokubanzi luphulukane naso?
11 Okwesithathu, loo mnqophiso wanika uhlanga lukaSirayeli isithembiso esizukileyo. UYehova waluxelela ukuba ukuba lwaluhlala luthembekile kuloo mnqophiso, lwaluza kuba ‘bubukumkani nababingeleli nohlanga olungcwele.’ (Eksodus 19:5, 6) Ekugqibeleni amalungu athile oSirayeli wokwenyama aba bubukumkani nababingeleli basezulwini. Noko ke, ngokubanzi uSirayeli wawuvukela umnqophiso woMthetho, wayigatya iMbewu enguMesiya, waza waphulukana neso sithembiso. Ngoko, ngoobani ababeza kuzalisa indima yobukumkani nababingeleli? Yaye olo hlanga lusikelelekileyo lwaluza kuhlobana njani neMbewu ethenjisiweyo? Ezo nkalo zemfihlelo engcwele zaziya kutyhilwa ngexesha elifanelekileyo likaThixo.
Umnqophiso Wobukumkani KaDavide
12. Nguwuphi umnqophiso uYehova awawenza noDavide, yaye wayityhila njani ngakumbi imfihlelo engcwele kaThixo?
12 Ngenkulungwane ye-11 B.C.E., uYehova wayityhila ngakumbi imfihlelo engcwele xa wenza omnye umnqophiso. Wamthembisa oku uKumkani uDavide othembekileyo: “Ndiya kwandula ngokuqinisekileyo ndikuvelisele imbewu yakho emva kwakho, . . . yaye eneneni ndiya kubumisela ngokuqinileyo ubukumkani bayo. . . . Ngokuqinisekileyo ndiya kuyimisela ngokuqinileyo itrone yobukumkani bayo ukusa kwixesha elingenammiselo.” (2 Samuweli 7:12, 13; INdumiso 89:3) Ngoku umlibo weMbewu ethenjisiweyo ukhonjwa endlwini kaDavide. Kodwa ngaba umntu oqhelekileyo wayenokulawula “ukusa kwixesha elingenammiselo”? (INdumiso 89:20, 29, 34-36) Yaye ngaba ukumkani onjalo ongumntu wayenokuluhlangula uluntu esonweni nasekufeni?
13, 14. (a) Ngokutsho kweNdumiso 110, sisiphi isithembiso uYehova asenzayo kuKumkani wakhe othanjisiweyo? (b) Kwatyhilwa njani ngokubhekele phaya ukuza kweMbewu ngabaprofeti bakaYehova?
13 UDavide waphefumlelwa ukuba abhale athi: “Utsho uYehova eNkosini yam ukuthi: ‘Hlala ngasekunene kwam ndide ndizibeke iintshaba zakho njengesitulo seenyawo zakho.’ UYehova ufungile (yaye akayi kuzisola), wathi: ‘Ungumbingeleli ukusa kwixesha elingenammiselo ngokohlobo lukaMelkitsedeki!’” (INdumiso 110:1, 4) La mazwi kaDavide ayebhekisela ngokungqalileyo kwiMbewu ethenjisiweyo, okanye uMesiya. (IZenzo 2:35, 36) Lo Kumkani wayeza kulawula, kungekhona eseYerusalem, kodwa esezulwini “ngasekunene” kukaYehova. Oko kwakuza kumnika igunya kungekuphela nje kwilizwe likaSirayeli, kodwa emhlabeni uphela. (INdumiso 2:6-8) Kukho nokunye okungakumbi okutyhiliweyo apha. Phawula ukuba uYehova wafunga ukuba uMesiya wayeza kuba “ngumbingeleli . . . ngokohlobo lukaMelkitsedeki.” NjengoMelkitsedeki, owayekhonza njengokumkani nombingeleli ngomhla ka-Abraham, iMbewu ezayo yayiza kumiselwa ngokungqalileyo nguThixo ukuba ikhonze njengoKumkani kunye noMbingeleli!—Genesis 14:17-20.
14 Ebudeni beminyaka, uYehova wasebenzisa abaprofeti bakhe ekuyityhileni ngakumbi imfihlelo engcwele. Ngokomzekelo, uIsaya watyhila ukuba le Mbewu yayiza kufa ukufa okulidini. (Isaya 53:3-12) UMika waxela kwangaphambili indawo awayeza kuzalelwa kuyo uMesiya. (Mika 5:2) UDaniyeli wada waprofeta ngexesha elichanileyo lokuvela nelokufa kwaloo Mbewu.—Daniyeli 9:24-27.
Ukutyhilwa Kwemfihlelo Engcwele!
15, 16. (a) Kwenzeka njani ukuba uNyana kaYehova ‘aphume emfazini’? (b) Liliphi ilungelo uYesu awalizuza kubazali bakhe abangabantu, yaye wafika nini njengeMbewu ethenjisiweyo?
15 Indlela ezaziza kuzaliseka ngayo ezi ziprofeto yahlala iyimfihlo de yafika ngokoqobo iMbewu. EyabaseGalati 4:4 ithi: “Lithe lakuzaliseka ixesha, uThixo wathumela uNyana wakhe, owaphuma emfazini.” Ngonyaka wesi-2 B.C.E., ingelosi yathi kwintombi enyulu engumYuda egama linguMariya: “Khangela! uya kukhawula esibelekweni sakho uze uzale unyana, umbize ngokuba nguYesu igama lakhe. Yena uya kuba mkhulu, abizwe ngokuba nguNyana wOyena Uphakamileyo; yaye uYehova uThixo uya kumnika itrone kaDavide uyise . . . Umoya oyingcwele uya kukufikela, namandla Oyena Uphakamileyo aya kukusibekela. Ngenxa yeso sizathu kwanoko kuzalwayo kuya kubizwa ngokuba kungcwele, uNyana kaThixo.”—Luka 1:31, 32, 35.
16 Kamva, uYehova wabufudusa ubomi boNyana wakhe ukusuka ezulwini wabufaka esibelekweni sikaMariya, ukuze aphume emfazini. UMariya wayengumfazi ongafezekanga. Kodwa, uYesu akazange akuzuze ilifa ukungafezeki kuye, kuba ‘wayenguNyana kaThixo.’ Kwangaxeshanye, ngenxa yokuba abazali bakaYesu abangabantu, babengabomnombo kaDavide, ngoko wayenelungelo lemvelo nelisemthethweni lokuba yindlalifa kaDavide. (IZenzo 13:22, 23) Ekubhaptizweni kukaYesu ngowama-29 C.E., uYehova wamthambisa ngomoya oyingcwele waza wathi: “Lo nguNyana wam, oyintanda.” (Mateyu 3:16, 17) Ekugqibeleni, yayifikile iMbewu! (Galati 3:16) Kwakulixesha lokuba kutyhilwe okungakumbi ngemfihlelo engcwele.—2 Timoti 1:10.
17. Yakhanyiswa njani intsingiselo yeGenesis 3:15?
17 Ebudeni bobulungiseleli bakhe, uYesu wayichaza inyoka ekhankanywe kwiGenesis 3:15 njengoSathana nenzala yenyoka njengabalandeli bakaSathana. (Mateyu 23:33; Yohane 8:44) Kamva, kwatyhilwa indlela bonke ababeza kutyunyuzwa ngayo ngonaphakade. (ISityhilelo 20:1-3, 10, 15) Yaye umfazi wachazwa ‘njengeYerusalem ephezulu,’ intlangano kaYehova yasezulwini enjengomfazi yezidalwa zomoya. *—Galati 4:26; ISityhilelo 12:1-6.
Umnqophiso Omtsha
18. Yintoni injongo ‘yomnqophiso omtsha’?
18 Mhlawumbi okona kutyhilwa kubalaseleyo koko kobusuku bangaphambi kokufa kukaYesu xa wenza “umnqophiso omtsha” kunye nabafundi bakhe abathembekileyo. (Luka 22:20) Ngokufanayo nomnqophiso woMthetho kaMoses owawungaphambi kwawo, nawo lo mnqophiso omtsha wawuza kuvelisa ‘ubukumkani nababingeleli.’ (Eksodus 19:6; 1 Petros 2:9) Noko ke, lo mnqophiso wawungazukumisela uhlanga lokwenyama, kodwa olokomoya, “uSirayeli kaThixo,” owayebunjwa kuphela ngabalandeli abathembekileyo nabathanjisiweyo bakaKristu. (Galati 6:16) La malungu omnqophiso omtsha ayeza kuba nesabelo kunye noYesu ekusikeleleni uhlanga loluntu!
19. (a) Kutheni umnqophiso omtsha uphumelela nje ekuveliseni ‘ubukumkani nababingeleli’? (b) Kutheni amaKristu athanjisiweyo ebizwa ngokuba “sisidalwa esitsha,” yaye bangaphi abaza kulawula emazulwini kunye noKristu?
19 Kodwa kutheni umnqophiso omtsha uphumelela nje ekuveliseni ‘ubukumkani nababingeleli’ bokusikelela uluntu? Kungenxa yokuba kunokuba ubagwebe abalandeli bakaKristu njengaboni, wenze ilungiselelo lokuxolelwa kwezono zabo ngedini lakhe. (Yeremiya 31:31-34) Bakuba benokuma okuhlambulukileyo phambi koYehova, ubamkelela kwintsapho yakhe yasezulwini aze abathambise ngomoya oyingcwele. (Roma 8:15-17; 2 Korinte 1:21) Ngaloo ndlela ‘bazalwa ngokutsha ngokubhekisele kwithemba eliphilayo abalibekelweyo emazulwini.’ (1 Petros 1:3, 4) Ekubeni eso sigxina siphakamileyo sisitsha ebantwini, ngoko la maKristu athanjisiweyo nazelwe ngomoya abizwa ngokuba “sisidalwa esitsha.” (2 Korinte 5:17) IBhayibhile ityhila ukuba abali-144 000 baza kuthi ekugqibeleni babe nesabelo ekulawuleni uluntu oluhlawulelweyo besezulwini.—ISityhilelo 5:9, 10; 14:1-4.
20. (a) Kukuphi ukutyhilwa okwenziwayo ngokuphathelele imfihlelo engcwele ngowama-36 C.E.? (b) Ngoobani abaza kunandipha iintsikelelo ezathenjiswa kuAbraham?
20 Kunye noYesu, aba bathanjisiweyo baba “yimbewu ka-Abraham.” * (Galati 3:29) Abokuqala abanyulwayo babengamaYuda okwenyama. Kodwa ngowama-36 C.E., kwatyhilwa enye inkalo yemfihlelo engcwele: AbeeNtlanga, okanye abangengomaYuda, nabo babeza kuba nesabelo kwithemba lasezulwini. (Roma 9:6-8; 11:25, 26; Efese 3:5, 6) Ngaba ngamaKristu athanjisiweyo kuphela awayeza kunandipha iingenelo ezathenjiswa kuAbraham? Akunjalo, kuba umbingelelo kaYesu uzuzisa ihlabathi liphela. (1 Yohane 2:2) Ekuhambeni kwexesha, uYehova watyhila ukuba “isihlwele esikhulu” esingenakubalwa sasiza kusinda ekutshatyalalisweni kwenkqubo yezinto kaSathana. (ISityhilelo 7:9, 14) Kwakuza kuvuswa nenkitha engakumbi enethemba lokuphila ngonaphakade eParadesi!—Luka 23:43; Yohane 5:28, 29; ISityhilelo 20:11-15; 21:3, 4.
Ubulumko BukaThixo Kunye Nemfihlelo Engcwele
21, 22. Imfihlelo engcwele kaYehova ibubonakalisa njani ubulumko bakhe?
21 Imfihlelo engcwele ikukubonakaliswa okumangalisayo ‘kobulumko bukaThixo obuziintlobo ezininzi.’ (Efese 3:8-10) Hayi ubulumko abubonakalisileyo uYehova ngokuqulunqa le mfihlelo, nangokuyityhila ngokuthe ngcembe! Ngobulumko uye wabonisa ukukuqonda ukusilela kwabantu, ebavumela ukuba babonakalise iintshukumisa zokwenene zentliziyo yabo.—INdumiso 103:14.
22 Kwakhona uYehova ubonise ubulumko obungenakuthelekiswa nanto ngokukhetha kwakhe uYesu njengoKumkani. UNyana kaYehova uthembeke ngaphezu kwaso nasiphi na esinye isidalwa kwindalo iphela. Ngoxa wayephila njengomntu wenyama negazi, uYesu wajamelana nobunzima obahlukahlukeneyo. Uziqonda ngokupheleleyo iingxaki zabantu. (Hebhere 5:7-9) Yaye kuthekani ngabo baza kulawula kunye noYesu? Kangangeenkulungwane, bekuthanjiswa amadoda namabhinqa—akhethwe kwiintlanga, iilwimi neemvelaphi ezahlukahlukeneyo. Ayikho nje kwaphela ingxaki angazange ajamelane nayo aze ayoyise. (Efese 4:22-24) Ukuphila phantsi kolawulo lwaba kumkani nababingeleli abanenceba kuya kuzisa uvuyo!
23. Liliphi ilungelo analo amaKristu ngokuphathelele imfihlelo engcwele kaYehova?
23 Umpostile uPawulos wabhala: “Imfihlelo engcwele eyayifihliwe ukususela kwiinkqubo zezinto zexesha elidluleyo nokususela kwizizukulwana ezidluleyo . . . ibonakalisiwe kwabo bangcwele bakhe.” (Kolose 1:26) Ewe, abo bangcwele bathanjisiweyo bakaYehova baye baqonda okuninzi ngemfihlelo engcwele, yaye baye babelana ngolo lwazi kunye nezigidi zabantu. Hayi ilungelo sonke esinalo! UYehova ‘usazisile imfihlelo engcwele yokuthanda kwakhe.’ (Efese 1:9) Masabelane nabanye ngale mfihlelo imangalisayo, sibancede nabo ngokufanayo ukuba babuqonde ubulumko obungenakulinganiswa nanto bukaYehova uThixo!
^ isiqe. 17 “Imfihlelo engcwele yozinikelo . . . lobuthixo” yatyhilwa nangoYesu. (1 Timoti 3:16) Enoba kwakukho umntu owayenokuyigcina ngokugqibeleleyo ingqibelelo kuYehova oko kwakuyimfihlelo kangangethuba elide. UYesu wayityhila impendulo. Wagcina ingqibelelo phantsi kwalo lonke uvavanyo lukaSathana.—Mateyu 4:1-11; 27:26-50.
^ isiqe. 20 Kwakhona uYesu wenza “umnqophiso . . . wobukumkani” kunye nelo qela linye. (Luka 22:29, 30) Eneneni, uYesu wenza isivumelwano kunye nalo “mhlambi mncinane” sokuba ulawule kunye naye ezulwini njengenxalenye yesibini yembewu ka-Abraham.—Luka 12:32.
Funda Okungakumbi
Thobela UThixo Uze Ungenelwe Kwizifungo Zakhe
Yintoni esinokuyifunda kwizithembiso, izifungo neminqophiso kaThixo?